c: text/html

text:
Mitonan Tokante Meditashon Trasendental
No ta trata di kontròl di mente òf disiplina mental.
Meditashon Trasendental ta fundamentalmente diferente for di otro formanan di meditashon. E no ta kontròl di mente òf disiplina mental; e no ta konsentrashon òf filosofia oriental. E no ta trata di purba di ta konsiente. Bo no tin ku kontrolá bo respirashon òf múskulonan. Bo no tin ku ni purba di relahá. Bo ta siña un téknika ku ta fasilitá un proseso kompletamente natural – un abilidat ku ta inskribí den naturalesa dje mente. Esaki yama trasendé.
E ta fasil pa praktiká i disfrutá
Meditashon Trasendental no ta eksigí esfuerso intelektual. Tur hende por praktik'é – hasta mucha. Ora bo ta meditá, bo ta sinta komodamente ku wowo será, den silensio, sin nesesidat pa tuma niun postura difisil. Tur kos ku bo mester sa nos ta splika durante e kurso.
Sin konflikto di interes
Meditashon Trasendental ta un téknika simpel ku ta yuda relahá, ta aliviá strès i ta duna energia físiko i mental. E práktika no ta den konflikto ku niun kreensia eksistente, religion òf di otro manera. E téknika ta partikularmente apropiá pa un forma di bida oksidental okupá, moderno. De fakto mas okupá nos bira, mas importante ta bira pa nos tuma tempu pa sosegá di un manera apropiá.
TM Improves the Brain's Executive Functioning -8 mins
Dr Alarik Arenander, Center for Brain, Consciousness and Cognition
Benefisio di meditá

robotstxt: allowed

filter: keep


text:
En conexion cu dia di Himno y Bandera directiva di Centro di Bario Playa Pabao a organisa un actividad cultural riba 18 di maart. E actividad a cuminsa pa 12’or di merdia y a termina anochi pa 8’or. Rib’e programa tabatin e. o. tipico Pali-sia, Chaz Dancers, Kids 2 Kids Dancers, Baile di sinta bou di direccion di sra. Lia Lopez y hopi mas.
Tambe tabatin presentacion di Jonathan Croes y diferente ganador di Festival na nos Himno y Bandera. Mester menciona cu durante di e actividad a haci entrega di e premio Cultural Playa Pabao na sr. Chucho Hoek. E programa tabata hopi varia cu canto y baile di nos artistanan. Directiva di Centro di Bario Playa Pabao ta gradici Cede Aruba, Prins Bernhard Cultuurfonds y Gobierno di Aruba pa nan sosten financiero.


text:
Na lugar di core henter dia rond riba Dia di Betico, mainta mi a sinta wak e reportagenan di Betico Croes na television. Den e anjanan crucial pa Betico logra Status Aparte pa Aruba, mi tabata studiando y despues bibando na Hulanda pa 12 anja. E vakantienan di tur anja na Aruba no tabata suficiente pa por a sinti e proceso den carni y weso, alma y curason. Pa e motibo aki ami ta sinja conoce Betico miho cada biaha cu mi mira atrobe mas di dje. Mi a wak un reportaje unda Betico tabata papia di su miedo pa Aruba perde su cultura, su norma y balornan si nos no haja Status Aparte. Den un discurso na 1975 Betico a bisa: ‘Nos kier e felicidad di nos criaturanan, nos kier salba Aruba, nos cultura, nos dignidad. Nos no kier pa niun otro pais bin caba cu nos cultura y cu nos dignidad. Aunke nos ta un pueblo chikito, nos ta stima nos isla.’
Mi a bin biba na Aruba bek na comienso di anjanan 80 y aki mi relacion como adulto cu Aruba a bira mas estrecho. Pero semper mi a keda cu un ‘pida desconoci’ (blind spot) den mi experencia di e proceso di comienso te final cu a logra e Status Aparte di Aruba.
Madures di bida ta juda mi mira bida y hende na un forma diferente. Ora mi a scucha e palabranan di Betico cu mi a quote eyriba, mi a bira poco tristo pasobra e ta pone mi realisa con hopi Betico (podise) subconcientemente por a wak den futuro ora e la bisa e palabranan aki. E ta pone mi corda un expreshon cu mi a jega di scirbi den pasado. ‘Cu Status Aparte Aruba a bira un pais, pero nos no a logra bira un nashon’. Ta pone mi corda e mucha chikito cu ta pone e coy hunga un banda, despues cu e la haj’e. Ta un realidad hopi conoci den psycho analisis. Y ta interesante pa refleha di con niun hende berdaderamente por a sigi carga e causa di Betico cu e mesun dedicacion y fervor, maske con bon intencion nan tabata tin, algo di cua mi no ta duda. Pero ta exigi un vision y dedicacion hopi grandi pa por carga union di henter un pueblo. Esaki ta trese mi atrobe na e palabranan di Betico Croes na Ser’i Noka, na e homenahe cu e la haja un poco tempo prome cu e la haja accidente. Aki Betico a expresa di ta un tata particular: ‘Mi no ta un tata pa un famia chikito, pero un tata pa henter un pueblo’. E emocion cu a acompanja e palabranan aki di Betico a planta un simia den mi pa conoce e ‘hende’ Betico miho. Y awe, despues di hopi anja e articulo a nace a base di e deseo ey.
Podise ainda no ta laat pa nos realisa e sonjo di Betico, si Aruba henter uni pa scapa e cosnan autentico cu ta di nos. Nos bon custumbernan, nos amabilidad di curason, juda otro, paga lomba, amor patria. Traspasa loke ta di nos pa nos yiu y nietonan. No djis acepta tur loke ta bin di afo y hasi’e di nos. Stima loke nos por como pais chikito mas. Stima nos talento y cualidadnan como yiu di tera. Nos sa hopi, nos por hopi, podise nos no ta perfecto, pero nos por sostene otro mas y asina cada dia bira miho como ser humano y como pais. Nos por respeta otro mas y pidi respeta di otro pa loke nos ta bal. Danki Betico, esey pa mi ta e les di ‘Dia di Betico’ 2013. Y pa bo?


text:
Selena Gomez a sigura cu su amiga Francia Raisa a salba su bida ora cu e la dun’e su riñon na comienso di aña. Gomez a bisa esaki den un entrevista hopi emocional unda cu e dos amiganan a aparece hunto pa asina papia di nan experiencia.
E cantante y Raisa a acepta pa papia riba e tema cu NBC News, cadena cual lo transmiti e entrevista completo, otro siman. Den un breve avance, Gomez, cu algun kilo menos, a señala cu e no kier a pidi niun hende pa ta su donante, pero cu Raisa a ofrece su mes y el a haci’e tambe.
“Mi ta kere cu mi a yega na e punto unda cu realmente ta un caso di vida of morto”, Gomez a revela. “Mi riñonnan tabata caba”.
Frente e perspectiva duro aki, e artista no tabata kier a compromente niun hende den su circulo intimo. “Mi no kier a pidi niun hende den mi vida… Pero Raisa a ofrece di su mesun boluntad”, el a agrega, sumamente conmovi.
Luna pasa Gomez a anuncia e procedemento ora cu el a bisa cu e mester un riñon nobo pa e bataya conta di lupus, un malesa autoinmuun unda cu e curpa ta ataca, pa eror su mesun tehidonan, incluso e riñon den algun caso.
Raisa di 29 aña, ta un actriz Mericano cu descendencia Mexicano y Hondureño, conoci pa su papel den e serie di ABC Family “The Secret Life of the American Teenager”.
Selena a somete su mes, secretamente, na kimoterapia na tempo y aña pasa el a interumpi su gira mundial, bisando cu el a bisa cu e mester lidia cu e efectonan di lupus, incluyendo ansiedad, atakenan di panico y depresion.
Gomez a señala riba su rednan social cu e malesa ainda ta hopi “incomprendibel” y e ta anima su fanaticonan pa bishita e webpage Lupus Research Alliance.
Fuente: https://www.infobae.com/america/entretenimiento/


text:
Diasabra ultimo dia 3 di december a tuma lugar pa di 17 aña consecutivo e exitoso Charity Golf Tournament organisa pa Rotary Club of Aruba.
E aña aki un biaha mas e team dinamico di Rotary Club of Aruba a kibra tur record na unda a recauda e gran suma di Afl. 130.000,-.
Rotary ta sumamente contento cu e logro aki p’asina por sigui contribui na comunidad di Aruba.
Un total di 30 team a participa diasabra n’e prestigioso golf course di Tierra del Sol.
E exito aki no tabata posibel sin e sosten continuo di nos “Planitum Sponsors”, Caribbean Mercantile Bank y Aruba Airport Authority.
Sin laga afor, e tremendo team di Tierra del Sol, cu cada aña ta haci su maximo esfuerzo pa surpasa tur expectativa pa cu servicio y bon ambiente di torneo.
Despues di e torneo a sigui e anochi cu un tremendo dinner y premiacion. E team ganador a resulta e team di Compra Ltd. cu tabata consisti di Steve Bowen, Giovanni Albers, Hans Holwerda y Jan Roelofs Valk.
E team ganador a ricibi nan premio cortesia di Digicel. Na di dos lugar a keda e team “Pasa Pret” cu ta consisti di Gregory Croeze, Shensly Tromp, Orlando Rasmijn y Peter Looye, a ricibi un premio cortesia di Boolchands.
E team di DHL cu tabata consisti di Sidney Flanegin, Cadochi Kock, Randolph Arends y Glenn van Wijk a keda na di tres lugar cu un premio cortesia di AMC Unicon.
Tambe tabatin premio p’e “closest to pin” na diferente holes, Nigel Nedd (#3), Cisco Quant (#7), Otto van Dieren (#15) Y Jim Hayes (#17).
A sigui cu premiacion di “longest drive” hende homber Edson Kelly y hende muher Anjelica Rooi. E special “Hole-in-One” a bai pa Steve Lacle, na “hole” 13.
Ademas di esaki tabatin rifa cu premionan masha atractivo, e.o. weekend stays, joyas, dinners, gift certificates y un television 49”. Tambe a tene un mini-auction, cu diferente pakete atractivo.
Pa medio di esaki, e mesun participantenan a haya un oportunidad pa haci nan contribucion adicional.
Durante e premiacion Rotary Club of Aruba a haci entrega tambe di cheque n’e diferente fundacionnan. Sonrisa, YMCA y Fundacion Ban uni un Man pa nos Muchanan a ricibi un cheque di Afl.20.000,- cada un.
Fundacion Hende Muher den Dificultad y Stichting Sociaal Fonds Colegio Arubano a ricibi un check di Afl. 5.000,- cada un.
Tur representante di e fundacionan aki a keda masha contento y agradecido cu e bunita gesto aki. E resto di e fondo cu a wordo recauda lo wordo reparti den e dianan benidero.
Presidente Stanley Looman a keda super contento cu e fondo recauda e aña aki. Esaki ta danki na e gran trabao di e comite organisador.
“Mi ta hopi orguyo di e team aki cu a precura pa un biaha mas surpasa e suma di aña pasa. Tambe mi ta agradecido n’e companianan cu a yuda nos e aña aki atrobe”, Stanley Looman ta sigui comenta. “
Asina aki Rotary Club of Aruba ta sigui cu e bunita trabao di yuda esnan di mas nececidad den nos comunidad”.
Rotary Club of Aruba kier a gradici un y tur cu e aña aki un biaha mas a deposita nan confiansa den e torneo aki.
Na tur miembro di e comite organisador di Rotary Golf y tur otro miembro di Rotary y Rotaract Club of Aruba cu di un of otro manera a duna nan sosten, contribuyendo na un evento exitoso. Nos ta spera di conta cu boso sosten atrobe na 2017.


text:
Con Jehova Ta Hala Cerca Nos?
“Hala cerca Dios, y lo e hala cerca boso.”—SANT. 4:8.
1. Ki necesidad hende en general tin, y ken ta satisface e necesidad ey?
NOS no por sin hende. Nos ta sinti nos feliz ora nos tin famia y amigonan cu di berdad ta stima, balora y compronde nos. Pero e Persona cu mester ta nos mihor amigo ta nos Creador, Jehova Dios.—Ecl. 12:1.
2. Kico Jehova ta priminti nos, y dicon hopi hende no ta kere e promesa ey?
2 Mediante su Palabra, Jehova ta urgi nos pa “hala cerca” dje, esta, pa bira su amigo. Y e ta priminti cu si nos hala cerca dje, e lo “hala cerca” nos. (Sant. 4:8) Esey ta un bunita promesa! Pero toch tin hopi hende cu no por kere cu Dios kier ta nan amigo; nan ta sinti cu nan no ta digno di acerca Dios y cu Dios ta mucho leu for di nan. Pero, di berdad nos por hala cerca Jehova?
3. Kico nos mester sa tocante Jehova?
3 Nos por hala cerca Jehova pasobra e “no ta leu” for di ningun persona cu kier siña conoc’e. (Lesa Echonan 17:26, 27; Salmo 145:18.) Jehova ta cla y dispuesto pa acepta nos como su bon amigonan aunke nos ta imperfecto. (Isa. 41:8; 55:6) Di experencia, e salmista a skirbi di Jehova: “Abo cu ta scucha oracion, cerca bo tur hende ta bin. Bendiciona ta esun cu bo ta scoge y ta hala cerca bo.” (Sal. 65:2, 4) Rey Asa di Juda tabata un bon ehempel den esaki. Laga nos wak con el a hala cerca Dios y con Jehova a reacciona. *
SIÑA FOR DI UN EHEMPEL DI PASADO
4. Ki ehempel Rey Asa a pone pa e pueblo di Juda?
4 Rey Asa tabatin hopi celo pa adoracion berdadero. El a elimina tanto prostitucion como idolatria for di tempel, practicanan cu tabata hopi comun den e pais. (1 Rey. 15:9-13, NW) Como cu Asa mes tabatin un bon relacion cu Jehova Dios y tabata obedece Su mandamentonan, e por a urgi e pueblo pa “busca e SEÑOR Dios di nan tatanan y pa warda e ley y e mandamento.” Jehova, na su turno, a bendiciona e prome dies añanan di Asa su reinado, di manera cu tabatin paz den e pais. Kico a contribui na e trankilidad ey? Asa a bisa e pueblo: ‘Nos a busca SEÑOR nos Dios, y el a duna nos sosiego na tur banda.’ (2 Cro. 14:1-7) Pero kico a sosode despues?
5. Ki situacion a pone Asa su confianza den Jehova na prueba, y kico tabata e resultado?
5 Awor, imagina bo cu abo ta Rey Asa. Zera, e Etiope, ta sali pa bringa contra bo nacion cu un ehercito di 1.000.000 homber y 300 garoshi. (2 Cro. 14:8-10) Con lo bo reacciona ora bo mira e ehercito grandi ey marcha bin invadi bo reino? Zera su ehercito ta dos biaha mas grandi cu esun di bo (cu ta consisti di solamente 580.000 persona). Kico lo bo haci? Lo bo puntra bo mes ta dicon Dios ta permiti e invasion aki? Lo bo purba di soluciona e problema aki riba bo mes? E manera cu Asa a reacciona ta mustra cu e tabatin pleno confianza den Jehova y cu e tabatin un bon relacion cu ne. Asa a sclama: “Yuda nos, o SEÑOR nos Dios, pasobra ta den bo nos ta confia, y den bo nomber nos a bin contra e multitud aki. O SEÑOR, abo ta nos Dios; no laga hende prevalece contra bo.” Con Dios a reacciona na Asa su rogamento sincero? Jehova “a derota e Etiopenan.” Ni un persona di e nacion enemigo no a sobrevivi!—2 Cro. 14:11-13.
6. Ki ehempel di Asa nos mester sigui?
6 Kico a yuda Asa confia plenamente cu Jehova lo gui’e y proteh’e? Bijbel ta bisa cu “Asa a haci loke tabata corecto den bista di SEÑOR” y cu su curason “tabata completamente dedica na SEÑOR.” (1 Rey. 15:11, 14) Nos tambe mester sirbi Dios cu un curason completo. Esey ta esencial pa nos por tin un bon relacion cu ne, tanto awor como den futuro. Nos ta masha contento cu Jehova a tuma iniciativa pa hala nos cerca dje y pa yuda nos cultiva y keda cu un amistad intimo cu ne. Awor, laga nos wak dos manera cu Dios ta haci esey.
JEHOVA TA HALA NOS CERCA DJE PA MEDIO DI E RESCATE
7. (a) Kico Jehova a haci y ta haciendo pa hala nos cerca dje? (b) Cua ta e manera principal cu Jehova ta hala nos cerca dje?
7 Jehova a demostra su amor pa humanidad ora el a crea e bunita Tera aki como nos hogar. Y e ta sigui demostra su amor percurando loke nos tin mester diariamente pa nos por keda na bida. (Echo. 17:28; Rev. 4:11) Loke ta mas importante ainda ta cu Jehova ta percura pa nos necesidad spiritual. (Luc. 12:42) Ademas, e ta garantisa nos cu e ta scucha nos oracionnan. (1 Juan 5:14) Pero e manera principal cu Dios ta hala nos cerca dje y ta demostra su amor na nos ta mediante e rescate. Y ta pa medio di e rescate nos por hala cerca Jehova. (Lesa 1 Juan 4:9, 10, 19.) Si, Jehova a manda su “Yiu unigenito” na mundo pa libra nos di pica y morto.—Juan 3:16.
8, 9. Ki papel Hesus ta hunga den e proposito di Jehova?
8 Jehova a percura e rescate pa beneficia tur hende, hasta hende cu a biba prome cu Cristo. Con esey por ta posibel? Wel, for di momento cu Jehova a profetisa tocante nos futuro Salbador, p’e tabata comosifuera e rescate a ser paga caba, pasobra e tabata sa cu su proposito pa humanidad lo no faya. (Gen. 3:15) Siglonan despues, apostel Pablo a gradici Jehova pa e “liberacion cu ta basa riba e rescate cu Cristo Hesus a paga.” Ademas, Pablo a splica cu Dios ‘a tene pasenshi cu [hende] y a pordona e picanan cu nan a comete den pasado.’ (Rom. 3:21-26) Pues, si no ta pa Hesus, nos lo no por a hala cerca Dios.
9 Ta mediante Hesus so hende humilde por siña conoce Jehova y disfruta di un relacion intimo cu ne. Con e Scritura ta enfatisa e berdad aki? Pablo a skirbi: “Dios a demostra su amor pa nos di e manera aki: Cristo a muri pa nos mientras cu nos tabata pecador ainda.” (Rom. 5:6-8) Hesus a paga e sacrificio di rescate no pasobra nos ta merece esey sino pasobra tanto e como Jehova ta stima nos. Hesus a bisa: “Ningun hende no por bin cerca mi a menos cu e Tata, cu a manda mi, hal’e cerca mi.” Na un otro ocasion, Hesus a bisa: “Ningun hende no ta yega cerca e Tata si no ta pa medio di mi.” (Juan 6:44; 14:6) Awor, con Jehova ta hala hende cerca dje mediante Hesus? Pa medio di spirito santo. Si, pa medio di spirito santo, e ta hala nos cerca dje y ta yuda nos keda cu un bon relacion cu ne pa nos por biba pa semper. (Lesa Judas 20, 21.) Awor, laga nos trata un otro manera cu Jehova ta hala nos cerca dje.
JEHOVA TA HALA NOS CERCA DJE PA MEDIO DI SU PALABRA
10. Con Bijbel ta yuda nos hala mas cerca Dios?
10 Te asina leu, nos a menciona of cita varios texto for di 14 buki di Bijbel. Si nos no tabatin Bijbel, con nos por a haya sa cu nos por hala cerca nos Creador? Con nos por a siña di e rescate y haya sa cu nos por hala cerca Jehova mediante Hesus? Ta Bijbel ta revela na nos Jehova su bunita personalidad y su proposito pa humanidad. Por ehempel, na Exodo 34:6 y 7, Jehova a describi su mes como un Dios “yen di compasion y gracia, kende no ta rabia lihe y kende ta abunda den misericordia y berdad; kende ta mantene misericordia pa milnan, kende ta pordona inikidad, transgresion y pica.” Ken lo no sinti nan atrai na un persona asina? Jehova sa cu, mas nos siña tocante dje pa medio di Bijbel, mas real e lo bira pa nos y mas cerca dje nos lo sinti nos.
11. Dicon nos mester haci esfuerso pa siña tocante Jehova? (Wak e prome plachi.)
11 E prologo di e buki Hala Serca Yehova ta mustra cu segun cu nos ta forma un amistad cu un persona, nos ta siña conoc’e y admira su cualidadnan. Pues, pa nos por tin un bon amistad cu Dios, nos mester siña conoc’e y haya sa ken e ta realmente. Pa logra esey, ta importante pa studia loke Bijbel ta revela tocante Dios su cualidadnan. Pesey, nos mester ta hopi agradecido cu Jehova a laga skirbi su Palabra na un manera cu ta facil pa nos compronde.
12. Dicon Jehova a uza hende pa skirbi Bijbel?
12 Jehova por a laga e angelnan skirbi Bijbel. Al fin y al cabo, nan ta hopi interesa den nos y den nos actividadnan. (1 Ped. 1:12) Y no tin duda cu e angelnan por a skirbi Dios su mensahe pa humanidad. Pero, nan lo no por a relata cosnan for di un punto di bista humano. Nan no tin e sintimentonan, necesidadnan y debilidadnan cu nos tin. Jehova sa cu e angelnan ta hopi diferente for di nos, pesey el a laga hende skirbi Bijbel. Asina nos por compronde pensamento- y sintimentonan di e escritornan di Bijbel y otro personahenan cu tin den Bijbel. Nos por compronde nan dolor, decepcion, duda, miedo y fayonan. Nos ta compronde kico nan a sinti den nan momentonan di goso. Y mescos cu profeta Elias, tur e escritornan di Bijbel tabatin “e mesun sintimentonan cu nos.”—Sant. 5:17.
13. Con Jonas su oracion ta laga bo sinti?
13 Laga nos analisa, por ehempel, e relato di Jonas. Jehova a duna profeta Jonas un asignacion importante, pero Jonas a core pa su asignacion. Si un angel a skirbi e relato aki, lo e no por a duna un bon descripcion di e sintimentonan di Jonas. Sin duda, tabata bon cu Jehova a laga Jonas mes skirbi su storia, incluso e oracion cu el a haci na Dios ora e tabata den fondo di lama. Jonas a bisa: “Ora mi a sinti ku rosea di bida tabata kaba pa mi, mi a kòrda riba bo, SEÑOR.” (BPK)—Jonas 1:3, 10; 2:1-9.
14. Dicon nos por compronde loke Isaias a skirbi tocante su mes?
14 Wak tambe kico Jehova a inspira profeta Isaias pa skirbi tocante su mes. Despues cu Isaias a mira e gloria di Dios den un vision, el a realisa con imperfecto e tabata y a bisa: “Ay di mi, pasobra mi ta ruina! Pasobra mi ta un homber di lip impuro, y mi ta biba meymey di un pueblo di lip impuro; pasobra mi wowo a mira e Rey, e SEÑOR di ehercitonan.” (Isa. 6:5) Un angel lo no por a expresa e palabranan ey, pero Isaias si. Y nos por compronde con Isaias lo a sintie.
15, 16. (a) Dicon nos por compronde loke otro hende ta sinti? Duna algun ehempel. (b) Kico lo yuda nos hala mas cerca Jehova?
15 Acaso e angelnan por a bisa encuanto nan mes cu nan “no ta digno”, manera Jacob a bisa di su mes, of cu nan ta “pecador”, manera Pedro a expresa di su mes? (Gen. 32:10; Luc. 5:8) Of, un angel lo a “haya miedo”, manera algun discipel di Hesus? Si un angel a hay’e cu persecucion, lo e mester “a tuma curashi” pa predica e bon noticia manera Pablo y otronan mester a haci? (Juan 6:19; 1 Tes. 2:2) No, pasobra e angelnan ta perfecto den tur sentido y nan ta poderoso. Pero e personanan cu Jehova a uza pa skirbi Bijbel tabata imperfecto mescos cu nos awe; pues nos ta compronde nan sintimentonan. Si, ora nos ta lesa e Palabra di Dios, di berdad nos por ‘alegra cu esnan cu ta alegra y yora cu esnan cu ta yora.’—Rom. 12:15.
16 Ora nos ta medita riba e manera cu Jehova a trata su sirbidornan fiel di pasado, nos lo haya sa hopi cos maraviyoso di nos Dios, kende cu pasenshi y amor a hala hende imperfecto cerca dje. Di e manera ey, nos lo siña conoce Jehova hopi bon y stim’e masha hopi mes. Como resultado, nos lo hala mas cerca dje.—Lesa Salmo 25:14.
CON NOS POR TIN UN AMISTAD INKEBRANTABEL CU DIOS?
17. (a) Ki spiertamento sabi Azarias a duna Asa? (b) Dicon nos por bisa cu Asa no a haci caso di Azarias su spiertamento, y kico tabata e consecuencia?
17 Despues cu Rey Asa a gana e bataya contra e ehercito Etiope, profeta Azarias a bisa Asa y e pueblo: “SEÑOR ta cu boso ora boso ta cu ne. Y si boso busc’e, e lo laga boso hay’e; ma si boso bandon’e, e lo bandona boso.” (2 Cro. 15:1, 2) Pero lamentablemente, mas despues, Asa no a haci caso di Azarias su spiertamento. Ora e reino di Israel a bin bringa contra Juda, Asa a haya miedo. Y en bes di bolbe acudi na Jehova pa yudansa, Asa a cera alianza cu e Sirionan, kendenan tabata pagano. Jehova a bis’e: “Bo a actua cu bobedad den esaki. Di berdad, for di awor padilanti siguramente lo bo tin guera.” Y en berdad, durante e ultimo añanan di Asa su gobernacion tabatin guera continuamente. (2 Cro. 16:1-9) Kico nos por siña for di esaki?
18, 19. (a) Kico nos mester haci si nos a distancia nos mes for di Dios? (b) Con nos por hala mas cerca Jehova?
18 Nunca nos mester aleha for di Jehova. Si nos a distancia nos mes for di Jehova Dios, tuma paso mesora y haci loke Oseas 12:6 ta bisa: “Bolbe cerca bo Dios, tene misericordia y haci husticia, y spera continuamente riba bo Dios.” Pues anto, laga nos sigui hala mas y mas cerca Jehova. Con? Nos mester sigui medita cu aprecio riba e rescate y studia e Palabra di Dios diligentemente.—Lesa Deuteronomio 13:4.
19 E salmista a skirbi: “Ta bon pa mi keda cerca di Dios.” (Sal. 73:28) Esaki ta bon pa nos tambe. Laga nos pone como meta pa sigui siña mas cos nobo tocante Jehova; asina nos ta haya mas motibo pa stim’e. Y mas nos hala cerca Jehova, mas e lo hala cerca nos, awor y pa semper!
^ par. 3 Wak e articulo tocante Asa titula “Existe un galardón para su actividad”, den La Atalaya di 15 di augustus 2012.


text:
Kralendijk – Pa konmemorá Lantamentu di Katibu di 10 di novèmber 1834 bou di guia di Martis di Katalina Janga, Gobièrnu di Bonaire pa medio di Sekshon Kultura Arte Literatura (SKAL) for di aña 2003 ta otorgá e asina yamá Chapi di Lucha.
Pa medio di Chapi di Lucha ta duna rekonosimentu na esnan ku di un òf otro forma a destaká den trabounan pa adelanto di komunidat boneriano riba tereno sindikal i esun sosial kultural. sr. Norwin Willem i Kor Kanta Orkidia e aña aki a risibí Chapi di Lucha. Diputado James Kroon remplasando diputado enkargá ku kultura sr. Edsel Cecilia riba e parti sindikalismo a trese dilanti ku resientemente huntu ku sindikatonan a hiba un lucha pa e parti di penshonadonan i e lucha ei no ta kla ainda, e lucha ei mester sigui mirando ku tin un apertura na horizonte i ku trabou duru lo logra esaki. Pa loke ta Kanta Orkidia e diputado a duna di konosé ku e organisashon semper a sa di trese e parti kultural folklóriko dilanti na un manera spesial. Finalmente diputado Kroon na nòmber di gobièrnu di Boneiru a gradisí sr. Norwin WIllem i famia i Kanta Orkidia pa tur loke nan a hasi pa Boneiru i ku meresidamente e Chapi di Lucha ta na su lugá.
Aki ta sigui un kompilashon di Norwin Willem i Kant’i Orkidia.
Na 1977 Nòchi a tuma e desishon pa muda pa Boneiru pa un ratu hiba un bida mas trankil. Sinembargo e un ratu ei a resultá den basta ratu, den sentido ku na aprel di e aña aki Nòchi a kumpli 40 aña bibá aki na Boneiru. For di chikí e tabatin dos karakterístika ku lo marka su bida, esta lanta para kontra inhustisia i yuda otro. E promé a hink’é hopi biaha den problema, ora e no tabata ria pa kumpra pelea di otro. E di dos, esta yuda hende na hopi okashon tabata resultá den desepshon. Apesar di tur detayenan ménos positivo ta é dos karakterístikanan ei a i ketu bai ta dominá su bida. Originalmente Nòchi a studia ku éksito e profeshon di maestro di skol pero semper e tabatin e deseo pa amplia su horizonte pafó di klas i pafó di skol. Nòchi den su bida a praktiká tambe deportenan manera beisbòl, pinpòn i bowling. E ta orguyoso ku komo mucha di pueblo e por a popularisá bowling ku e tempu ei tabata un deporte pa e grupo elitario na Kòrsou. Pa un temporada Nòchi a manehá negoshinan nokturno ku tabata gosa di gran popularidat na Kòrsou, esta Watapana Bowling Club, Bunny’s Club, Jokers Club i El Sombrero i aki na Boneiru pa un temporada kòrtiku Diskotèk E WOWO. Lihé Nòchi a realisá ku ser negoshante/ komersiante no tabata su parti mas fuerte. Nòchi a militá den sindikalismo di 1980 te ku 1989 komo fundadó i presidente di Sindikato di Maestronan Boneriano (SIMABO). Na 2009 trahadónan di Bopec a hasi un yamada riba dje pa asumí e posishon di presidente pa un aña pa finalmente e okupá e posishon aki pa tres aña klousurando e periodo ei firmando un CAO nobo ku basta adelanto pa e trahadónan. Lamentabel ta den e periodo ei ku no a logra organisá e trahadónan di e kontratistanan riba tereno di Bopec. Un deseo ku ketu bai ta biba serka dje. Na 2012, Nòchi ta hasi todo por todo pa uni e sindikatonan den un organisashon madre. Por sierto ta un intento ku el a hasi den añanan 80 den e tempu ei bou di e nòmber Frente Sindikal pero ku nunka a formalisá. E biaha aki sí ku esfuerso di tur e 7 presidentenan sindikal, dia 17 di aprel 2015 dilanti notario Arends a formalisá e lantamentu di Union Sindikal Boneriano abreviá USIBO. Di 2012 te ku 2016 Nòchi ta okupá e funshon di tesorero den USIBO i ta kordiná tur aña selebrashon di Dia di Obrero. Na 2016, Nòchi a tuma retiro ofishal i ta nombr’é den e Kuerpo di Konseho di USIBO.E funshon aki e ta ehekutá ku hopi fervor i hasta for di mei di e aña aki e ta fungi komo sekretario interino. Tambe Nòchi ta konsehero di sindikatonan FEDEBON i AFBW den negosiashonnan pa CAO. Momentonan kulminante den Nòchi su karera sindikal tabata entre otro;
1. Rekonosementu di dosentenan di praktijk na ambachtsschool di moda ku awe tur por disfrutá di un penshun na drechi.
2. Igualdat di pago pa igual trabou, kaminda a para e deskriminashon kontra e hende muhé profeshonal den enseñansa.
3. Penshun pa un kantidat di maestranan.
4. Lantamentu di USIBO.
5. Lantamentu di Diálogo Sentral ku partisipashon di sektornan komersial, gubernamental i sindikal pa atendé temanan soshal ekonómiko di Boneiru.
Kompañeronan sindikal a tipifiká Nòchi komo ‘hòdòk’ ilustrando su inkietut grandi i su drive pa kosnan kana i keda kla. E echo ku Nòchi a drenta polítika i tabata aktivo di 1991 te 2003 komo kofundador i lider polítiko di Partido Boneriano Soshal ‘PABOSO’, ta manifestá su karakter i personalidat. Di 2004 te awor Nòchi ta produktor i presentadó di notisia na Voz di Boneiru i meskos t’e kaso di e programa Edishon Tra’i Notisia “Ami ta siña, Abo ta Siña i Huntu Nos ta Bai Dilanti”, un manifestashon di e sanger di dosente ku ta kore den su bena. Nòchi no konosé dia ni anochi, semper kla pa yuda siñando un kos masha esensial.Yuda sin spera danki i lo bo no tin desepshon sino satisfakshon. Kumpra pelea di otro si, pero awor ku konseho i kaminda por konsultá lei i buska konseho serka esnan mihó prepará i eksperenshá. Dia 8 di dezèmber awor ku poder di Dios Nòchi ta kumpli 70 aña di bida. Un bida kolorido, agitá ku hopi ‘subi baha’, pero alabes un bida den kua el a optené hopi konosementu i eksperensha di bida banda di e konosementu ku el a haña den banki di skol. Nòchi ta hiba e filosofia ku ora anochi e pone kabes riba kusinchi, ku no tin un sentimentu mas dushi ku e dia ei el a yuda maske ta un próhimo. Pa rasonnan menshoná, na okashon di konmemorashon di Lantamentu di Katibu 1834 bou di guia di Martis di Katalina Janga, Gobièrnu di Boneiru atraves di Sekshon Kultura Arte Literatura ‘SKAL’ ta kondekorá Norwin C. Willem ku Chapi di Lucha 2017.
Kanta Orkidia
E aña aki Gobièrnu di Bonaire/ SKAL a skohe Kor Kanta Orkidia komo organisashon pa risibí kondekorashon Chapi di Lucha 2017, den e kaso aki riba e área kultural. Kanta Orkidia ta un organisashon artístiko folklor kultural ku pa medio di obranan produsí a sa di relatá, konservá i dokumentá kultura i historia boneriano. Dentro di poko Kanta Orkidia ta bai selebrá su di 45 aña di eksistensia i partikularmente den kuadro di esei SKAL a proponé Gobièrnu di Boneiru pa e organisashon pa risibí Chapi di Lucha 2017. Dia dos di desèmber binidero Kanta Orkidia tin un grandioso show na Mangasina di Rei pa selebrá su di 9 lustro i pa e okashon ei di un forma mas amplio e historia di e organisashon lo bini den publisidat. Pa rasonnan menshoná, na okashon di konmemorashon di Lantamentu di Katibu 1834 bou di guia di Martis di Katalina Janga, Gobièrnu di Boneiru atraves di Sekshon Kultura Arte Literatura ‘SKAL’ ta kondekorá Kor Kanta Orkidia ku Chapi di Lucha 2017. Ta bon pa añadí ku desde a introdusí Chapi di Lucha tabata personanan individual ku a risibí dicho rekonosimentu, esaki ta nifiká ku Kanta Orkidia a bira e promé organisashon/ agrupashon ku a risibí e rekonosimentu.


text:
Felicidad, nos tur ta busc’e! Conciente of inconciente y e caminda cu ta hiba nos na dje, por ta un caminda di rosa of un caminda jena cu sumpinja. Ta depende di e nivel di conciencia di cada hende. Ta depende di su criansa, educacion y informacion cu e a busca pa haja su caminda. Buscando felicidad no ta asina dificil, si hopi profundo y fastioso ora bo mester wak bo mes den spiel.
Cuminsa pensa riba loke ta scirbi aki riba y keda pendiente pa e proximo articulo.
E buki ‘Pa Semper’ di Sherwin Jacobs ta trata e buskeda di amor den pareja. Pero e buskeda aki ta hiba e diferente figuranan den e buki na un caminda basta largo y turbulento pa finalmente realisa cu felicidad no ta asina dificil. Y si bo scoge pa e cosnan cu tin balor real den bida, felicidad por ta tambe hopi cerca di cas of den cas mes. E buki ta jen di sabiduria di nos grandinan. Por cumpra e buki na Van Dorp y De Wit Stores
Nos tur ta busca felicidad y pa cada hende felicidad tin un otro contenido. Felicidad por ta den amor pa pareja, pero e por ta tambe amor pa profesion, pa e nietonan of pa Dios. Of felicidad por ta tambe un combinacion di diferente cos. E buki ‘Pa Semper’ ta trata e buskeda di amor den pareja. Pero e buskeda aki ta hiba e diferente figuranan den e buki na un caminda basta largo y turbulento pa finalmente realisa cu felicidad no ta asina dificil. Y si bo scoge pa e cosnan cu tin balor real den bida, felicidad por ta tambe hopi cerca di cas of den cas mes. E buki ta jen di sabiduria di nos grandinan. Diferente generacionnan ta topa otro den ‘Pa Semper’ y hunto nan ta explora e sentido di bida den cada periodo di bida. Tin hopi intriga tambe den e buki pa asina por jega na un forma of otro na e informacion cu e dos rivalnan femenina ta desea di haja. Intriga cu ta jega te hasta na un aventura entre e dos damanan. Continue reading “‘Pa Semper’… Buki di Sherwin Jacobs ta sinja nos di e buskeda na felicidad.”
Con hopi bo pensamentonan ta determina bo felicidad? Un hoben ta duna su tipnan pa felicidad…
“Mi ta scucha y mi ta lubida. Mi ta mira y mi ta corda. Mi ta hasi y mi ta compronde” ~ Confucius
Te hasta algo asina personal manera felicidad ta haja atencion di ciencia awendia. Tanto na Hulanda como Merca ta hasi hopi investigacion pa haja sa reglanan simpel pa asina en principio tur hende por tin un bida felis.
Naturalmente mester cumpli cu cierto condicionnan basico manera suficiente cuminda y bebida, un cas pa biba aden. Tambe ta bon pa no tin malesa y sigi e reglanan cu ta sigi y bo por tin un bida mas felis.
Dus paga tino y traha bo propio felicidad!
Conta bo bendicionnan. Sea conciente di e cosnan bon den bo bida y repasa nan cada anochi. Un biaha pa siman bo por scirbi sikiera un di nan den bo ‘buki di bida di oro’.


text:
Mayan anochi Paul Croes lo anuncia cual t’e candidato di AVP cu e lo sostene durante e ultimo 50 dianan cu falta prome cu eleccion di 22 di september 2017.
Sigur Paul Croes lo sigui yuda henter partido manera el a bisa caba, pero lo anuncia specificamente un candidato e lo endorse cu su votonan y lo haci un apelacion sincero pa su siguidornan cu ta mas di 2 mil sigur, pa nan deposita nan confiansa den dicho candidato. Forsanan ajeno a stroba su persona di subi lista di AVP e eleccion aki, pero esey no ta nifica cu cos a caba ey.
ENDORSEMENT
Of Stemadvies ta un situacion nobo of no mucho usual na Aruba den e contienda electoral di un candidato pa otro, pero “nos experiencia e aña aki t’asina inusual, cu nos mester sigui cu e lucha pa contraresta e enemigo”.
Tin e dicho ta bisa: “Si del cielo te cae limones, aprende a hacer limonada, y nos no conoce e palabra give up” asina drs. Paul Croes a laga sa.
Ultimo eleccion Paul Croes a logra casi 2000 voto personal y ainda ta conta cu hopi sosten na Aruba completo. E lo ta haciendo un apelacion na tur su Team y su sostenedornan pa vota y apoya un candidato specifico den e eleccion Staten 2017.
E reunion aki ta mayan anochi pa 7 or na Adriaan Lacle Blvd 6.


text:
Durante conferencia di prensa semanal di partido Movimiento Electoral di Pueblo (MEP), Parlamantario sr. Guillfred Besaril a reacciona riba comentarionan di Minister di Husticia, sr. Arthur Dowers, kende tabatin e pudor di bin padilanti y insinua cu oposicion ta bati man of oposicion ta contento, hasta cu ta oposicion ta tras di e ola di atraco cu ta asotando nos comunidad.
“Ta importante pa recorda pueblo, pero muy en especial e Minister di Husticia actual, cu fraccion di MEP na december 2015 a termina e confiansa den su persona cu motibonan bon argumenta! Motibonan manera e. o. e servicio di helicopter cu pa mas di 2 aña (e tempo ey) a keda descontinua.
Un servicio di radar operando for di Corsou y cu pueblo no ta nada satisfecho cu ne.
Un departamento di “Warda Nos Costa” cu su personal ta operando sin autoridad defini via un ordenansa y por lo tanto ta practicamente paralisa di juli 2012.
Mas ainda un Cuerpo Policial cu desde su reorganisacion na 2011, a saca un cantidad grandi di personal for di unidad uniforma (straatdienst), manda unidadnan nobo, cu e consecuencia grave cu awe den pleno 2017 no tin e capacidad pa mas cu 1 patruya riba caya na mes momento pa cada districto”, Parlamentario Besaril ta splica.
“Banda di esaki departamentonan manera Voogdijraad y Reclassering tin añas ta grita pa atencion. Si tuma como ehempel e departamento di Reclassering cu ta crea plannan y proyectonan pa yuda esnan cu a cay den mal caminda pa nan bolbe reintegra den nos comunidad, nos ta nota cu e intencionnan aki a para of a stop completamente pa motibo cu nan no ta un prioridad pa e Gobierno actual.
A base di tur loke mi ta menciona fraccion di MEP den Parlamento a bisa “Ta Basta!” na final di aña 2015. Awe nos ta keda para rib’e pensamento cu Minister Dowers no ta e figura pa carga e responsabilidad na trece solucion pa tur loke ta bin ta sucede na Aruba! Su falta di convivencia mes ta bisa suficiente”, e Parlamentario ta mustra.
“E Minister di Husticia actual, semper a keda conta cu e sosten di e fraccion mas grandi den Parlamento. Danki na e hecho aki pueblo su siguridad ta na unda cu e ta awe; un 2016 cu a cera cu mas di 60 atraco y den e prome 6 simannan di 2017 cu no menos di 15 atraco caba!
Na december di 2015 tabata 5 pa 12 pa nos di MEP! Nos ta uni nos mes na e sentimento cu ta biba actualmente den pueblo; Ta Basta! Ni cuanto biaha sr. Dowers bin Staten pa informa Parlamento, e no ta yuda na net nada mas!”, Parlamentario Besaril a termina bisando.


text:
Preis di Meditashon Trasendental
Nos preisnan ta kubri e programa di 6 luna kompletu, siña bo e téknika i yuda bo bira profundamente outo-sufisiente den e práktika di Meditashon Trasendental.
Preis Básiko
Nos ta duna bo tur atenshon personal ku bo mester pa por sinti bo konfiá meditando. Por paga kèsh di diferente forma.
- Naf 600: entrada bruto mas ku Naf3.000 pa luna
- Naf 300: entrada bruto menos ku Naf3.000 pa luna
Un pareha ku kuminsa huntu ta haña un deskuento di 1/3 parti riba e preis kombiná.
Unabes e kurso kuminsá no tin pago bèk.
Preis pa Studiante i Mucha di skol
- Naf 150: studiante tempu kompletu)
- Naf 75: mucha di skol (10-18 aña)
Sinti bo liber pa papia kualkier sirkunstansia personal ku e maestro, e por duna beka den un kaso eksepshonal.
Preis pa famia i mucha
Esnan bou di 18 aña ku ta biba na kas por siña Meditashon Trasendental GRATIS.
Pa esaki un di e mayornan mester ta praktiká Meditashon Trasendental promé ku nan yu siña òf nan mester siña na mes momentu.
- Kada mayor ta paga e preis korespondiente ku su mes entrada (wak e preisnan básiko ariba)
- Mucha bou di 10 aña ta siña un téknika speshalmente adekuá na nan nivel di desaroyo. Si nan no ta siña pareu ku nan mayornan, e preis ta Naf 50.
Kurso na midí i preis di grupo
Nos por duna un preis tambe pa instrukshon privá, grupo, i kurso interno pa negoshi i institutonan di enseñansa. Porfabor tuma kontakto ku nos pa mas informashon.


text:
by LocoGamer | Apr 10, 2017 | Game RelatedAruba su gaming community tabata “dying out”, pero poco poco e ta cuminsa biba back. Tin diferente organisacion rond Aruba mane Infamous Zone cu ta yudando pa “revive” e gaming community di e isla back. E biaha aki nos ta bai papia over di e...
by LocoGamer | Apr 2, 2017 | Game RelatedSi tin algo cu e gaming community y comic community tin in common, ta e Cosplay Events. Cosplay ta algo cu poco poco ta birando mas y mas popular rond di mundo. Bo tin evento nan grandi mane Comic Cons na Merca y Europa incluendo Hulanda. Bo tin e evento nan grandi na...
by LocoGamer | Mar 28, 2017 | Game RelatedInfamous Zone su gaming event tabata un success! E evento tabata yena cu gamers di Aruba cu a bin pa participa den e copetencianan of djis pa have fun y meet otro gamers. Mane mi a menciona den un articulo prome, tabata tin copetencia nan cu differente wega nan mane...
by LocoGamer | Mar 25, 2017 | Game RelatedInfamous Zone un grupo di studiantenan di EPI Hospitality & Tourism ta organisa nan prome gaming event pa recorda fondo pa un “educational excursion”. Apart di esey nan kier a organisa e evento aki pa asina por uni e gaming community di Aruba. Durante...
by LocoGamer | Mar 18, 2017 | Handheld, NintendoRecientemente Nintendo a busca un patent pa Miitopia na Merca. Esey por indica cu porta e 3DS Hit lo haya un cas nobo pafo di Japon. Pa esnan cu no sa di ki mi ta papia, Miitopia ta un wega riba 3DS hopi popular na Japon. E wega aki a wordo lansa dia 8...


text: Na 1499 Alonso de Ojeda i Amerigo Vespucci a yega Boneiru i a tuma e isla aki den poder di Spaña. Komo ku Boneiru no tabatin oro i no tabata apropiá pa agrikultura e Spañónan no a mira e nesesidat pa funda un kolonia. A hiba e indjannan lokal pa traha komo katibu den e plantashinan di Española. Na 1526 e Spañónan a introdusí bestianan di krio na Boneiru. Komo konsekuensia di esaki tin buriku i kabritu ta kana rònt. Mientrastantu a originá un komunidat chikitu na Rincon, ku situá den un vaye meimei di e serunan tabata brinda siguridat kontra piratanan.


text:
ATENAS, Grecia – E Presidente di Eurogroep y minister demisionario, Jeroen Dijsselbloem, tabata un di e metanan di ocho cartabom cu a wordo intercepta na Atenas y desactiva.
Esaki ta loke medionan Griego a laga sa diamars.
Dijselbloem no kier a duna diamars merdia ningun comentario na Brussel. “NOs a scucha, pero mi no kier duna ningun detaye riba esaki,” segun su vocero. Polis Griego kier informa tur ocho recipiente riba e nombernan cu a bin padilanti. E remitente ainda ta desconoci.
Cartabomn a wordo dirigi segun fuentenan Griego na diferente politico y otro figuranan conoci, entre otro na Union Europeo y ECB. Tambe ex minister, profesor Gikas Hardouvelis a wordo nombra. Ken esun cu a manda e cartanan, ainda tin cu wordo investiga.
Mas tempran ministerio Aleman di Finansas y Fondo Monetario Internacional na Paris, a haya cartabom. Diahuebs un trahado di IMF a wordo herida door di a habri tal carta.
Fuente:De Telegraaf
Presidente di Eurogroep Jeroen Dijsselbloem a haya cartabom Griego
ATENAS, Grecia – E Presidente di Eurogroep y minister demisionario, Jeroen Dijsselbloem, tabata un di e metanan di ocho cartabom cu a wordo intercepta na Atenas y desactiva.


text:
Susan Solognier-Noguera ta philatelista pa mas of menos 40 anja y tin un colecion extenso. Susan ta conta su storia: ‘Dor cu mi ta miembro di diferente club internacional y ta intercambia stampia cu tur parti di mundo, mi ta haya mi cu stampia dobbel cu ta bira un cantidad enorme, sin sa kico pa hasi cu nan. Mester corda cu tur hende di afo ta stampia di Aruba nan kier, dus e dobbelnan di otro pais no ta interesa nan. Den pasado mi a haci hopi donacion di stampia dobbel na clubnan juvenil internacional. Pero semper mi interes tabata pa promove spaarmento di stampia aki na Aruba mes. Mi a cuminsa esaki na scol basico Colegio Sagrado Curazon na Savaneta cu ta e bario di unda mi ta. Mi tabata duna lezing na 5e y 6e klas pa splica di mi hobby. Asina mi a forma un grupo di mucha y nos tabata topa un bez pa luna na Biblioteca Nacional na San Nicolas. Despues cu a cuminsa cu renobashon na e Biblioteca nos grupo no tabatin lugar mas pa topa.
Continue reading “Van Dorp Store ta Cas di StampiAruba”
Van Dorp Store ta Cas di StampiAruba
Colecciona stampia ta un hobby cu StampiAruba kier promove cerca mucha. E ta inspira concentracion y trankilidad. E ta juda den conocemenento di mundo y cultura. Van Dorp Store ta cas di StampiAruba.
Susan Solognier-Noguera ta philatelista pa mas of menos 40 anja y tin un colecion extenso. Susan ta conta su storia: ‘Dor cu mi ta miembro di diferente club internacional y ta intercambia stampia cu tur parti di mundo, mi ta haya mi cu stampia dobbel cu ta bira un cantidad enorme, sin sa kico pa hasi cu nan. Mester corda cu tur hende di afo ta stampia di Aruba nan kier, dus e dobbelnan di otro pais no ta interesa nan. Den pasado mi a haci hopi donacion di stampia dobbel na clubnan juvenil internacional. Pero semper mi interes tabata pa promove spaarmento di stampia aki na Aruba mes. Mi a cuminsa esaki na scol basico Colegio Sagrado Curazon na Savaneta cu ta e bario di unda mi ta. Mi tabata duna lezing na 5e y 6e klas pa splica di mi hobby. Asina mi a forma un grupo di mucha y nos tabata topa un bez pa luna na Biblioteca Nacional na San Nicolas. Despues cu a cuminsa cu renobashon na e Biblioteca nos grupo no tabatin lugar mas pa topa.


text:
ISTAMBUL.—Outoridatnan di Turkia a identifiká outor di e matansa den e diskotèk Reina na Istambul dia 1 di yanüari pasá, ku a laga 39 morto, segun deklarashon di e minister turko di Relashonnan Eksterior.
“E persona ku a kometé e atentando terorista di Istambul a ser identifiká”, segun deklarashon di Mevlüt Cavusoglu na e agensia di prensa di gobièrnu Anadolu den un entrevista, sin presisa identidat di e atakante.
Outor di e matansa, ku e grupo yihadista Estado Islámiko a tuma responsabilidat te ainda ta prófugo.
Outoridatnan a publiká vários imágen di e sospechoso ku a mata 39 persona, den nan mayoria stranhero, ku tabata selebrá Aña Nobo den e klup eksklusivo Reina den e siudat turko.
Segun prensa di e pais, lo ta trata di un hòmber prosedente di un pais di Asia Sentral.
gobièrnu turko, ku a atmití ku e investigashon ta ‘difísil’ ya a informá na kuminsamentu di siman ku a haña datonan relashoná ku e fingerprint i aspekto di e asesino.
En total a detené 16 persona den kuadro di e investigashon, entre nan e esposa di e supuesto outor i dos stranhero detené na e aeropuerto internashonal Ataturk di Istambul, segun informashon di e agensia turko Dogan.
Polisnan a arestá 27 supuesto miembronan di ISIS den e provinsia di Izmir, west di Turkia, pa nan supuesto relashon ku e atake di dia 1 di yanüari.
Segun e diario Hürriyet, esnan arestá, entre nan vários mucha, ta pertenesé na tres famia di Asia Sentral ku aparentemente tabata biba ku e atakante den e siudat di Konya, den sentro di Turkia, i ku a hui for di nan kas despues di e atentado.
E unidat antiterorista a realisá un redada den kuater kas di Izmir, i segun e servisionan di seguridat, e operashon ta kontinuá.
16 otro persona a ser detené na Istambul i na Konya entre 1 i 3 di yanüari pa nan supuesto implikashon den e atake.
Segun e investigashon e lider di e grupo terorista ku a kometé e atake tabata na Konya, su alias ta “Yusuf Hoca” i a organisá e biahe di e atakante di Konya pa Instambul.
Supuestamente, ‘Yusuf Hoca’ lo a manda e atakante pa un kas den e bario Zeytinburnu den e siudat.
Despues di e atentado, e fugitivo a kambia di taxi dos biaha i a yega Zeytinburnu, kaminda el a rekohé sèn di un restorant sigur, un bentia di Asia Sentral.


text:
Durante e conferencia di prensa semanal di partido MEP, Parlamentario Daphne Lejuez, a papia di e plan di gobierno di partido MEP pa amplia y diversifica den tecnologianan nobo, y crea espacio p’asina hisa e calidad di bida.
Segun Lejuez, pa por hasi un ampliacion y diversificacion di economia dor di tecnologianan nobo, esaki lo bay rekeri revision y introduccion di leynan, cual lo mester conta cu aprobacion di Parlamento.
“Pa bo introduci tecnologianan nobo, no ta solamente di parti comercio e mester bin, of di parti di Gobierno. Pero e lo rekeri un analisis profundo tambe di kiko ta e parti personal den e transaccionnan. Nos ta papiando di e-commerce, payment gateways, diferente cosnan cu ta rekeri e parti personal.”
E recien huramenta Parlamentario di MEP ta di pensamento cu mester hasi tur esfuerso posibel pa por incentiva inversionista y comerciantenan, tanto local como internacional, pa inverti den nos economia.
Den esaki Parlamento tin un rol importante como cu mester bin cu leynan cu ta proteha e derechonan di e usuario y comerciante, pa asina salbaguardia nan privacidad y derechonan riba internet.
Burocracia ta algo cu mester revisa tambe, door di duna inversionistanan local y internacional e mesun derechonan, y no beneficia ningun rib’e otro.
Daphne Lejuez ta kere cu hasiendo esaki, lo duna e inversionista internacional mas oportunidad pa nan inverti na Aruba, cual ta keda beneficioso pa nos economia.
Mirando cu Aruba ta pasando den retononan na nivel financiero-economico, mester hasi tur lo posibel pa incentiva y motiva inversionnan pa asina por produci mas placa tanto p’e caha di Gobierno y nos hendenan.
E pensamento di Parlamentario Lejuez ta cu mester trece innovacion den e diferente sectornan publico pa asina Aruba por yega na un economia stabil y creciente.


text:
La Cabana Beach Resort & Casino ta organisa un fiesta special tur aña na honor di Dia di Mama. Mamanan entre e asociadonan di e resort ta wordo malcria durante un encuentro special cu ta tuma luga den e sala di conferencia di e resort. Ricibi cu flor, musica, pasapalo y coi bebe, e mamanan a disfruta di un atardi fabuloso, relaha y contento, mientras cu nan a ricibi un abundancia di regalo. E comision social activo di e resort a bin cu dozenas di regalo y certificado di regalo, presentando casi tur mama presente cu un regalo di sorpresa pa nan bai cas cune. E Mama di Aña saliente di 2013, Jessica Franken, a yama bon bini na e Mama di Aña di 2014, mientras cu esnan presente a aplaudi un dama y mama dedica y merecido, kende por cierto ta un housekeeper na e resort. E Mama di Aña recien elegi a ricibi un bunita sjerp, un boeket di flor y regalo, y a disfruta di e oportunidad pa saca un portret, ademas di e atardi dibertido cu a hasta inclui un tiki bailamento. Aki por mira e comision social, organisadornan di e evento spectacular den e sala di conferencia na La Cabana, cu un DJ y Albert Groeneveld fungiendo como e emcee di e fiesta.
ELITE PRODUCTIONS ARUBA A ESTRENA “THE DOME” PA TENE EVENTONAN UNICO!
December 8, 2017 0
Inscripcion a habri pae di 4er Aquathlon Escolar organisa pa IBiSA
November 21, 2017 0
Muchanan di Sonrisa a pasa un atardi dibertido cu Rotaract Club of Aruba
November 21, 2017 0


text:
LES 6
David No Tabatin Miedo
Kico abo ta haci ora bo tin miedo?— Kisas bo ta bay cerca bo mama of bo tata. Pero no ta nan so por yuda bo. Bo sa ken tambe por yuda bo?— Si, Jehova. Y e tin mas poder cu tur hende! Ban papia awor di un mucha homber den Bijbel cu yama David. E tabata sa cu semper Jehova lo yud’e. Pesey e no tabatin miedo.
For di tempo cu David tabata baby, su tata y su mama a siñ’e stima Jehova. Esey a yuda David pa e no tin miedo, hasta ora un cos pasa cu por duna hende miedo. E tabata sa cu Jehova ta su Amigo y cu Jehova lo yud’e. Un dia cu David tabata cuida carne, un leon grandi a bin anto coy un di e carnenan den su boca! Bo sa kico David a haci? El a core tras di e leon, gar’e na su barba anto dal e mata! Anto un biaha cu un beer a ataca e carnenan, David a mata e tambe! Ken bo ta kere a yuda David?— Si, Jehova.
Un otro biaha tambe David tabatin masha hopi curashi. E soldaatnan di Israel tabata bringa contra un grupo di hende cu yama ‘Filisteo.’ Un di e soldaatnan Filisteo tabata un homber hopi hopi halto mes, un gigante! Su nomber ta Goliat. E gigante ey tabata tenta e soldaatnan di Israel y Jehova tambe. Goliat tabata bisa e soldaatnan di Israel cu si nan no bin bringa cu ne, nan ta cobarde. Pero e soldaatnan di Israel tabatin mucho miedo di bringa cu ne. Ora David a tende kico tabata pasando, el a bisa Goliat: ‘Ami si ta bay bringa cu bo! Jehova lo yuda mi, anto mi ta bay gana bo tambe!’ Bo no ta haya cu David tabatin hopi curashi?— Si, hopi mes. Bo kier sa kico a pasa e ora ey?
David a coy cinco piedra lizo y su slinger. Un slinger ta un pida largo di cuero of di otro cos, cu nan tabata uza pa zwaai piedra cu ne. Asina David a sali bay bringa cu e gigante. Ora Goliat a mira con jong David ta, el a tenta David. Pero David a bis’e: ‘Abo ta bin bringa cu mi cu un spada, pero ami ta bay bringa cu bo den nomber di Jehova!’ E ora ey el a pone un piedra den su slinger, core bay riba Goliat anto zwaai e piedra stret riba dje. E piedra a dal Goliat precies den su frenta, anto el a cay abou morto! E Filisteonan a haya asina tanto miedo cu nan tur a saca careda core bay. Con un mucha homber jong manera David por a gana un gigante asina?— Ta Jehova a yud’e, y Jehova tin mucho mas poder cu e gigante ey tabatin!
Kico e storia di David ta siña bo?— Jehova tin mas poder cu tur hende. Y e ta bo Amigo. Pesey, e siguiente biaha cu bo sinti miedo, corda cu Jehova por yuda bo haya curashi!
BAN LESA DEN BO BIJBEL
Salmo 56:3, 4
1 Samuel 17:20-54


text:
STORIA DI BIDA
Sirbishi di Tempo Completo A Trece Hopi Bendicion pa Mi
Ora mi pensa bek riba mi 65 añanan den sirbishi di tempo completo, di berdad mi por bisa cu mi bida tabata yen di dianan feliz. Esey no kiermen cu nunca mi no tabata tristo of desanima. (Sal. 34:12; 94:19) Pero por lo general, mi a haya hopi bendicion y satisfaccion den mi bida!
DIA 7 di september 1950, mi a bira parti di e famia di Betel na Brooklyn. E tempo ey, e famia di Betel tabata consisti di 355 ruman homber y muher di varios nacionalidad entre 19 pa 80 aña di edad. Hopi di nan tabata ungi.
CON MI A BIRA UN SIRBIDOR DI JEHOVA?
E hende cu a siña mi sirbi nos “Dios feliz” tabata mi mama. (1 Tim. 1:11) El a cuminsa sirbi Jehova tempo mi tabata chikito. Dia 1 di juli 1939, mi a batisa cu dies aña di edad na un asamblea di zona (awor asamblea di circuito) na Columbus, Nebraska, Merca. Mas o menos 100 ruman a reuni den un edificio cu nan a huur pa scucha grabacion di un discurso di Ruman Joseph Rutherford, cu e tema “Fascismo of Libertad.” Durante e discurso, un multitud di hende a rondona e sala chikito cu nos tabata reuni aden. Nan a forsa drenta, para nos reunion, anto core cu nos for di stad. Pero nos a reuni na un boerderij di un ruman no masha leu for di stad y a scucha resto di e programa. Bo por compronde anto dicon mi no por lubida e dia cu mi a batisa?
Mi mama a haci hopi esfuerso pa lanta mi den e berdad. Aunke mi tata tabata un bon homber y un bon cabes di famia, e no tabatin mucho interes den religion of den mi bienestar spiritual. Mi mama, hunto cu e otro rumannan di e congregacion di Omaha, a duna mi e animacion cu mi tabatin mester.
UN DECISION IMPORTANTE
Tempo cu mi tabata cerca di caba scol secundario, mi mester a dicidi kico mi ta bay haci cu mi bida. Tur vakantie grandi di scol mi tabata sirbi como pionero di vakantie (awor pionero auxiliar) hunto cu otro hobennan di mi edad.
John Chimiklis y Ted Jaracz, dos ruman homber jong y soltero cu e tempo ey a caba di gradua for di e di shete klas di Galaad, a ser asigna pa sirbi como superintendente biahero den nos area. Ora mi a tende cu nan tabatin apenas 20 y pico aña, mi a keda babuca. Mi mes tabatin 18 aña e tempo ey y tabata cerca di caba scol secundario. Ainda mi ta corda dia cu ruman Chimiklis a puntra mi kico mi ta bay haci cu mi bida. Ora mi a cont’e, el a anima mi: “Si, drenta den e sirbishi di tempo completo mesora. Bo no sa nunca unda esey por hiba bo.” E conseho ey y tambe e ehempel di e dos rumannan ey a impresiona mi profundamente. Pues, despues cu mi a caba scol, mi a cuminsa traha pionero na 1948.
MI A BAY BETEL
Na juli 1950, ami cu mi mayornan a bay New York pa asisti na e congreso internacional na Yankee Stadium. Na e congreso, mi a asisti na e reunion pa rumannan interesa pa sirbi na Betel. Mi a manda un aplicacion pa expresa mi deseo pa sirbi eynan.
Aunke mi tata no tabata contra pa mi traha pionero y biba na cas, e tabata kier pa mi paga maske ta algo pa mi alohamento y cuminda. Wel, riba un dia na cuminsamento di augustus, mi tabata saliendo pa bay busca trabou, pero mi a pasa wak den brievenbus prome. Mi a haya un carta for di Brooklyn, firma pa Nathan H. Knorr, cu a bisa: “Nos a ricibi bo aplicacion pa Betel. Mi a compronde cu bo ta dispuesto pa keda na Betel pa resto di bo bida. Pesey mi kier pa bo bin Betel na Columbia Heights 124, na Brooklyn, New York, dia 7 di september 1950.”
Ora mi tata a yega cas for di trabou e dia ey, mi a bis’e cu mi a haya trabou. E di: “Hopi bon. Unda bo a haya trabou?” Mi a contest’e: “Na Betel na Brooklyn. Nan ta paga mi dies dollar pa luna.” Esey si a shock mi tata un tiki, pero el a bisa mi cu si ta esey mi kier haci, e ora ey mi mester dal bay. No mucho tempo despues, na un congreso na Yankee Stadium na 1953, mi tata a batisa!
Mi tabata contento cu mi compañero pionero, Alfred Nussrallah, tambe a haya invitacion pa sirbi na Betel. Pues, nos a bay hunto. Despues el a casa, anto e cu su casa, Joan, a bay Galaad. Mas despues nan a sirbi como misionero na Libano, y djey nan a bin Merca bek pa sirbi como superintendente biahero.
MI ASIGNACIONNAN NA BETEL
Mi prome asignacion na Betel tabata pa cose buki na otro den e departamento di encuaderna buki. E prome publicacion cu mi a traha ariba tabata e buki Kico Religion A Haci pa Humanidad? Despues di ocho luna den e departamento ey, nan a asigna mi pa traha den e Departamento di Sirbishi, bou di direccion di Ruman Thomas J. Sullivan. Tabata un placer pa traha hunto cu ne y beneficia di e sabiduria y discernimento spiritual cu el a haya a traves di añanan den e organisacion.
Despues cu mi a sirbi den e Departamento di Sirbishi pa casi tres aña, Max Larson, e superintendente di e fabrica, a bisa mi cu Ruman Knorr kier a papia cu mi. Mi a puntra mi mes ta kico mi a haci robes. Pero ora ruman Knorr a bisa mi cu ta gewoon e kier a sa si mi tabatin pensa di bay for di Betel den futuro cercano, mi a haya un alivio. E tabatin mester di un ruman pa traha den su oficina temporalmente, y e kier a wak si mi por a cumpli cu e asignacion ey. Mi a contest’e cu mi no tabatin plan di bay for di Betel. Como resultado, mi tabatin e privilegio di traha den su oficina pa 20 aña largo.
Hopi biaha mi a yega di bisa cu nunca lo mi no por a paga pa e educacion cu mi a haya trahando hunto cu ruman Sullivan y ruman Knorr, y tambe cu otro rumannan na Betel, manera Milton Henschel, Klaus Jensen, Max Larson, Hugo Riemer y Grant Suiter. *
E rumannan cu mi a traha hunto cu ne tabata bon organisa pa cumpli cu nan trabou den e organisacion. Ruman Knorr tabata un trahador incansabel cu tabata kier pa e actividadnan di Reino progresa mas tanto posibel. E rumannan cu tabata traha den su oficina tabata haya cu nan por a acerc’e facilmente. Hasta si nos tabatin un punto di bista diferente tocante un asunto, nos por a expresa nos mes libremente sin miedo di perde su confianza.
Un biaha, ruman Knorr a papia cu mi tocante e importancia di atende loke nos por yama cosnan insignificante. Por ehempel, el a conta mi cu tempo e tabata superintendente di e fabrica, Ruman Rutherford tabata yam’e na telefon y bis’e: “Ruman Knorr, ora bo sali for di fabrica pa bin come merdia, trece un par di gum pa mi. Pone nan riba mi lessenaar.” Ruman Knorr a conta cu e prome cos cu e tabata haci ta, bay den mangasina, coy e gumnan, anto hinca nan den su saco. Merdia e tabata hiba nan na Ruman Rutherford su oficina. Tabata algo hopi chikito, pero e tabata util pa Ruman Rutherford. Despues Ruman Knorr a bisa mi: “Mi gusta tin potlood cu punta skerpi riba mi lessenaar. Bo por wak pa tur mainta nan ta gesleip?” Pues, pa hopi aña mi tabata percura pa sleip Ruman Knorr su potloodnan.
Hopi biaha ruman Knorr tabata menciona e importancia di scucha bon ora e pidi nos pa cumpli cu un cierto tarea. Un biaha, el a duna mi instruccion detaya con mi mester a trata un asunto, pero mi no a scuch’e bon. Como resultado, su cara a keda na berguensa pa mi motibo. Mi a sinti mi hopi malo, y mi a skirbi un carta pa bis’e cu ta duel mi masha hopi mes loke mi a haci y cu ta mihor nan manda mi un otro departamento. Mas laat riba e mainta ey, Ruman Knorr a bin cerca mi. El a bisa mi: “Robert, mi a haya bo carta. Bo a haci un fout. Mi a papia cu bo tocante dje, y mi tin sigur cu lo bo ta mas cauteloso den futuro. Laga nos sigui cu nos trabou awor.” Mi a keda hopi agradecido pa e manera bondadoso cu el a trata e asunto.
MI DESEO PA CASA
Despues di a sirbi ocho aña na Betel, mi unico meta tabata di sigui sirbi eynan. Pero esey a cambia. Na 1958, mi a asisti na e congreso internacional na Yankee Stadium y na Polo Grounds. Eynan mi a topa Lorraine Brookes. Mi a yega di cera conoci cu ne na 1955 tempo cu e tabata traha pionero na Montreal, Canada. Mi a keda impresiona cu su actitud pa cu sirbishi di tempo completo y su disposicion pa sirbi unda cu Jehova su organisacion mand’e. Lorraine su meta tabata pa bay e Scol di Galaad. Na 1956, cu 22 aña di edad, el a asisti na e di 27 klas. Despues cu el a gradua, nan a mand’e bay sirbi como misionero na Brazil. Ami cu Lorraine a renoba nos amistad na 1958, mi a pidie casa cu mi y el a acepta. Nos a plania pa casa e siguiente aña cu e speransa pa sirbi hunto como misionero.
Ora mi a conta Ruman Knorr di mi plannan, el a conseha nos pa warda tres aña, casa y despues sirbi na Betel na Brooklyn. E tempo ey, si un pareha kier a keda na Betel despues cu nan casa, un di nan mester a sirbi na Betel pa dies aña of mas y e otro pa por lo menos tres aña. Pues, Lorraine a bay eens pa sirbi dos aña na Betel na Brazil y un aña na Betel na Brooklyn prome cu nos a casa.
Durante e prome dos añanan di nos namoramento, ta carta so nos por a manda pa otro. Tabata mucho caro pa yama na telefon y no tabatin e-mail e tempo ey! Ora nos a casa dia 16 di september 1961, nos tabatin e honor di scucha Ruman Knorr duna nos discurso di casamento. Ta berdad cu e añanan cu nos mester a warda a parce largo. Pero awor, ora nos wak bek yen di goso y satisfaccion despues di mas cu 50 aña casa, tabata bale la pena warda!
PRIVILEGIONAN DI SIRBISHI
Na 1964, mi a haya e privilegio di bishita otro pais como superintendente di zona. E tempo ey e esposanan no tabata compaña nan esposo. Na 1977 nan a cambia esey, y e esposanan a cuminsa biaha hunto cu nan esposo. E aña ey ami cu Lorraine a compaña Grant cu Edith Suiter pa bishita e sucursalnan na Alemania, Austria, Grecia, Chipre, Turkia y Israel. Na tur, mi a bishita un 70 pais rond mundo.
Na 1980, riba un di e biahenan ey, nos a bishita Brazil. Nos mester a pasa e stad di Belém, situa riba equator, caminda Lorraine a sirbi tempo cu e tabata misionero. Tambe nos a bay Manaus pa bishita e rumannan eynan. Na un discurso cu mi a duna den un stadion, nos a ripara cu un grupo di ruman a bay sinta banda di otro sin cu e ruman muhernan a sunchi otro na cara y sin cu e ruman hombernan a duna otro man, manera e rumannan di Brazil tin custumber di haci. Pakico no?
A resulta cu nan tabata rumannan di un colonia di leproso cu ta keda den e selva di Amazona. Pa no contagia otro hende, nan a evita contacto directo cu otro personanan cu a asisti na e reunion. Sin embargo, e rumannan stima aki a conmove nos curason, y hamas nos lo lubida e goso cu tabatin riba nan cara! Ta manera Isaias a skirbi: “Mi sirbidornan lo dal grito di goso cu un curason contento.”—Isa. 65:14.
UN BIDA CU HOPI BENDICION Y SATISFACCION
Semper ami cu Lorraine ta pensa riba e mas cu seis decada cu nos tin ta sirbi Jehova. Nos ta masha contento cu e bendicionnan cu nos a ricibi door cu nos a laga Jehova guia nos pa medio di su organisacion. Aunke awor mi no por biaha rond mundo mas manera antes, mi por traha hunto cu e Comite di Coordinador y e Comite di Sirbishi, y asina sirbi como ayudante pa e Cuerpo Gobernante. Mi ta masha agradecido pa e privilegio cu mi tin di por yuda sostene e hermandad mundial di e manera aki. Nos ta keda asombra ora nos mira e cantidad di hoben, homber y muher, cu ta drenta den sirbishi di tempo completo. Nan tin e mesun actitud cu Isaias, kende a bisa: “At’ami aki! Manda ami!” (Isa. 6:8) E multitud di rumannan ey ta confirma loke e superintendente di circuito a bisa mi hopi aña pasa: “Drenta den e sirbishi di tempo completo mesora. Bo no sa nunca unda esey por hiba bo.”
^ par. 20 Pa e historia di bida di algun di e rumannan aki, wak e siguiente edicionnan di La Atalaya: 1 di januari 1966 (Thomas J. Sullivan), 1 di april 1970 (Klaus Jensen), 1 di september 1989 (Max Larson), 1 di februari 1965 (Hugo Riemer) y 15 di januari 1984 (Grant Suiter).


text:
Tin hende cu ta mir’e como un hazaña.
E abogada cu ta labando baño na un hotel, e modelo cu ta bendiendo arepita na Puerto Madero, e arkitecto cu ta bendiendo cos den bus. Y nan ta wordo mira como heroe, pasobra simplemente e tabata imposibel pa pensa di waknan haciendo trabounan asina na nan pais di origen.
Pero, kiko ta sosode cu e custumbernan di e paisnan di destino?
Si… Pasobra na Santiago de Chile nan no tabata custuma di mira hende bendiendo cos den e transporte publico, ni na salida di e metro ni den e plazanan.
Pasobra na Buenos Aires, economia informal, desaroya pa awor dor di venezolanonan (ta bon pa menciona cu nan ta hasi esaki bistiendo pañanan di e bandera di Venezuela) no tabata un costumber y awor el a bira un problema cu ta buscando solucion p’e.
E cos ta cu tin algun Venezolano cu ta bayendo for di nan pais pa limita nan bida na benta den economia informal, sin pensa cu poco poco nan ta birando un problema pa autoridadnan local, pasobra nan ta kibrando e custumbernan social di e paisnan caminda nan ta.
Esaki no ta motibo pa nos sinti nos mes orguyoso di nan. Y nos sa cu nan no ta hasi’e cu mal intencion, pero, pakiko hiba e mal custumber di bo pais na sociedadnan mas desaroya?
E hecho cu economia informal a sirbi na Venezuela, pa nos mesun falta di cultura, no ta duna nos pia pa hiba e mal practica aki na otro sociedadnan. Mas ainda pasobra esaki ta algo cu ta pone e pais den un lus negativo.
Plazanan completo yen di Venezolano cu ta bende e mesun cos (arepa, empanada, ayaca) otronan ta bende pechi, paña, carson… Y asina bo ta cambia e armonia di sociedadnan cu ta custuma na ta organisa y biba den trankilidad.
E practicanan aki solamente ta e prome paso pa sigui cu otro mal custumbernan Venezolano.
Por ehempel, toca musica duro, sea den auto of caminda nan ta biba, acumula sushi na beach, hasi desordo den sociedadnan cu ta trankil.
Tur e mal practicanan migratorio, ta loke ta dañando pa un un grupo di Venezolano cu ta saliendo for di e pais cu un proyecto, cu ta bay cu bon perspectiva, con gananan enorme di crece y evoluciona. Pasobra na momento cu e paisnan cu e Venezolanonan escohe pa bay, cuminsa busca culpabel, nan no lo bay individualisa casonan, sino cu nan lo bay generalisa bisando cu e culpa ta den e Venezolanonan.
Ta pa es motibo cu mi ta hasi un yamada na abo cu a sali for di Venezuela, of tin pensa di hasi’e, pa bo bay cu inteligencia y planifica bo mes. Tin un ticket di avion of di bus no ta resolve tur cos!
Arvin Alejandro Rodriguez Rosales
Internacionalista UCV
Asesor Migratorio
arvinalejandror@gmail.com


text:
ORANJESTAD – E presidente di e federacion internacional di futbol Fédération Internationale de Football Association (FIFA) esta Giovanni Vincenzo "Gianni" Infantino lo ta na Aruba na april. E lo hiba palabara durante e di 32 Congreso ordinario di CONCACAF (Confederation of North, Central American and Caribbean Association Football) cu ta tuma lugar riba nos isla dia 8 di april proximo. Infantino a bira presidente di FIFA dia 26 di februari 2016, reemplasando e presidente anterior Sepp Blatter.
ORANJESTAD - Den fin di siman di 24 y 25 di november a tuma luga e campeonato internacional di karate, esta ‘Curaçao Open 2017’ organisa pa Curaçao Karate Bond. Na dicho campeonato a participa e karatekanan Janilaine Bello, Glendeline Croeze y Alejandro Gonzalez Lujan di e Asociacion Arubiano Di Karate-Do Shotokai, dojo Shocokan.
ORANJESTAD - Diadomingo ultimo, a yega su final, e evento mas grandi di deporte na Aruba y alabes e evento number uno di mundo, esta Beach Tennis Aruba Open 2017. Eagle Beach un biaha mas a keda chikito, cu sigur un alrededor di 2 mil hende riba e anochi final di e torneo aki
ORANJESTAD - Den un Tropicana Beach Tennis completamente yen, ITF conhuntamente cu Beach Tennis Aruba a haci e apertura official na e ITF Panamerican Championship pa e aña aki. Cu presencia di tur pais, cu excepcion di Bonairo kende nan vuelo no a yega na tempo, e desfile a tuma lugar.E anochi a habri cu un press conference caminda representante di ATA, Sra. Tita Iglesias, pa ITF tabata presente Massimo, Vini Font kende a representa e ekipo di Brasil como e ekipo campeon di 2016, Maud Celaire representando su ekipo di Aruba y na ultimo, e representante di Aruba Lawn Tennis Bond, Sr. Ronny Tchong.Pa a duna inicio official na e weganan Panamericano, e ekiponan di Bolivia, Ecuador, Chile, Puerto Rico, Colombia, USA, Venezuela, Argentina, Brasil y e team local di Aruba tabata bon representa. Un atmosfera increibel, cu presencia di bastante siguidor di e deporte di Beach Tennis, cu unicamente a segura tur presente, cu e aña aki un biaha mas, nan por spera hopi ambiente riba veld y pafor di e veldE prome weganan lo cuminsa diabierna mainta pa 9or y atardi lo cuminsa bek desde 5or te den anochi. Diasabra mainta 9or e weganan lo continua pa 9or di mainta y lo cuminsa bek den atardi pa 4or. E semifinal nan lo tuma lugar diadomingo pa 10or y tur e dianan y orario nan menciona lo tuma lugar na Tropicana Beach Tennis Club. Diadomingo atardi pa 4or lo cuminsa e finalnan, cuminsando cu e hubenil, sigui pa final di doubles female, doubles male y e anochi lo termina cu e final di mix doublesRIba e compilacion di potret por tuma nota di con e anochi a bay.
ORANJESTAD - E ekipo campeon di futbol division di honor di Aruba di aña 2016-2017, esta Coca Cola Nacional a competi den e A-B-C Cup na Boneiro y a keda na di 3 luga. Diabierna anochi nan a hunga contra Real Rincon y a perde e wega aki, mientras cu diadomingo nan a topa Uruguay di Boneiro. Nan a bay cu e victoria riba e team di Boneiro cu e score di 4-2 y asina a keda na di 3 luga.
ORANJESTAD - Diasabra anochi tabata tin continuacion di campeonato di AVB ora cu e pumanan esta Sv Britannia Total Finance/Bright Bakery a topa cu e muchanan di Madiki esta Riverplate. E alinacion di Sv Britannia tabata ta; Arthur Werleman, Carl Geerman, Rodymar Paesch, Carlos Caro, Glembert Kock, Nino Ulises, Renier Paraez, Luis Estrada, Jean-Marc Farro, Hugo Martina y Rafy Godoy. Den e prome 30 minutnan di wega Sv Britannia Total Finace/Bright Bakery a domina e wega completo y ta anota 2 gol trempan den wega. E prome gol a wordo anota pa Luis "Coco" Estrada cu ta bai laga ariba banda robes y ta fusila e keeper di Riverplate na di 7 minut di wega pa e 1-0. Ta na di 27 minut di wega ta e propio Luis Estrada cu ta bai laga atrobe banda robes y ta duna un voorzet pa Rhaf Godoy kende no ta basila y ta slice pa anota e di 2 gol pa Sv Britannia bai ariba 2-0. Na di 35 minut di wega Riverplate ta hana un free kick y aki ta unda cu Kendric Paulina ex-hungador di Britannia cu ta tuma e tiro liber na su cuenta y ta anota e gol di corta ventaha pa Riverplate y hasi e wega 2-1. Nos por menciona cu na di 22 minut di wega e defensa central di Britannia esta Rodymar Paesch ta leciona na su hamstring y mester a bandona tereno. For di e momento ey nos por a wak cu e defensa di Britannia a perde confiansa y no tabata asina stabil mas. Den di dos tempo Riverplate a bin por la coma pa empata e wega y nos por bisa cu si no tabata pa Arthur Werleman cu a trese algun salbacion y stroba Riverplate di empata e wega. Cambionan cu Sv Britannia Total Finance/Bright Bakery a hasi ta; Alex Moreno a drenta pa Rodymar Paesch na di 22 minut, Luis Murillo a drenta na lugar di Glember Kock na di 46 minut, Leyon Croes a drenta pa Hugo Martina na di 76 minut, Moises Castro a drenta na lugar di Alex Moreno na 76 minut y Wim Oosthoek a drenta na lugar di Rhaf Godoy na di 87 minut. Cu e score di 2-1 tambe refree de Leca ta caba e wega y asina Sv Britannia Total Finance ta bai cas cu e 3 puntonan y asina e pumanan ta acumula 7 punto den 3 wega.
ORANJESTAD - Diabetes ta un problema hopi grandi riba nos isla: 16.24% di e poblacion Arubano ta sufri di Diabetes versus 8.33% di e poblacion di mundo. 50% di pacient di Diabetes no ta na altura cu nan ta sufri di esaki (ainda) y pa e motibo aki no ta tuma of ricibi cuido medico. (https://www.pwc.com/gx/en/industries/healthcare/casestudies/diabetes-in-Aruba.html).


text:
Riba e Facebook di POR, E Forza Nobo, nos a tuma nota di nan posicion den caso di Minister Paul Croes.
Di acuerdo cu Plataforma POR, e caso di acusacionnan fuerte den direccion di Minister Paul Croes, ta hopi cla.
Gobierno, c.q. Minister President y Gabinete Mike Eman II tuma un decision pa loke ta nan siguiente pasonan a vence.
POR ta para fuertemente pa un maneho integro, transparente y sin ningun tipo di duda. Pa por tin un gobernacion integro, e paso mas logico c cu Minister Paul Croes mester pone su cartera disponibel, mientras cu e investigacion penal riba otorgamento di permisonan laboral ta finaliza.
Gobernacion di un pais ta algo hopi serio y na momento cu tin un investigacion penal riba un di e Ministernan (sospechoso) cu ta conforma dicho Gobierno, integridad di no e Gobierno, pero di full pais Aruba ta wordo poni den duda. Esaki ta unico reaccion di parti di partido POR, relaciona cu e caso di Paul Croes.


text:
PARIS, Francia – E homber cu a haci cu su auto a dal contra un van di polis riba Champs Elysees, tabata tin un kalashnikov, bomnan di gas y otro arma den e vehiculo di e atacante, y mester a wordo saca for di e auto bao di vlam pa e gendarmenan despues cu esaki a explota, segun vocero di e Ministerio di Interior, Pierre-Henri Brandet.
Den un mensahe riba su cuenta di Twitter, e Prefectura di Polis a informa cu e situacion ta bao di control y cu no tin heridonan civil, ni entre autoridad.
E auto a explotat den e impacto. Fuentenan policial a informa AFP cu e agentenan a haya un arma riba e asiento di e chauffeur di 33 aña, kende a fayece, aunke ainda falta confirmacion oficial.
Fuentenan policial cita pa France Info y Europe 1 a sigura cu e sospechoso tabata arma y segun e di dos emisora, e propietario di e vehiculo tabata figura entre e personanan investiga. Autoridadnan a localisa den e interior di e auto un bom di gas, arma y bala cayente, BFM TV a informa.
Fuente: http://www.abc.es/
Ta haya arma cu explosivo den auto na Paris
PARIS, Francia – E homber cu a haci cu su auto a dal contra un van di polis riba Champs Elysees, tabata tin un kalashnikov, bomnan di gas y otro arma den e vehiculo di e atacante, y mester a wordo saca for di e auto bao di vlam pa e gendarmenan despues cu esaki a explota, segun vocero di e Ministerio di Interior, Pierre-Henri Brandet.


text:
ORANJESTAD – E pitcher Arubano Ryan Oduber tambe a hanja e invitacion pa join e ekipo di Team Kingdom of The Netherlands. Manager Hensley Meulens a dicidi di invita e pitcher di relevo Oduber despues di su bon actuacion cu e ekipo di Gulf Coast League di e organisacion di Red Sox.
Ryan Oduber tin apenas 19 aña y lo ta prome biaha hunto cu e ekipo di Team Kingdom.
Manager Meulens a logra sigura e campp di entrenamento di SF Giants na Arizona pa asina entrena e ekipo di Team Kingdom of The Netherlands den nan preparacion pa e World Baseball Classic.
Randolph Oduber y Chadwick Tromp tambe a ricibi nan invitacion pa e training camp na Arizona.
Nos di Sports Zone Aruba ta desea tur nos peloteronan exito y cu nan lo sa di representa Aruba den e nivel mas halto di e deporte di baseball mundial.


text:
Teaser titel:
Guia un negoshi responsabel
Teaser tekst:
Den kurso di aña a bini ku hopi definishon pa empresanan por mustra nan kompromiso ku e komunidat
kaminda nan ta operá i kaminda nan ta spera di por realisa un resultado positivo riba kapital i labor inverti. Corporate Social Responsability, abreviá komo CRS ta e deskripshon di e afan di kompanianan pa no fiha atenshon solamente riba ganashi, pero tambe riba interes pa bienestar duradero. Konseptonan manera ‘people planet profit’ (maatschappelijk verantwoord ondernemen) ta indiká tambe ku banda di e ‘bottom line’ finansiero tin ku tene kuenta tambe ku e kapital humano i kapital natural.


text:
Kiwanis Club of Palm Beach a haci un donacion na Cruz Corra di mas cu 10,000 florin, pa asina por sigui yuda victimanan di e reciente inundacionnan cu a tuma lugar na Aruba.
Durante un almuerzo na cede di e club, Directie di Cruz Corra a duna un splicacion di e sucedido durante e yobidanan reciente.
A ser menciona cu for di e diabierna prome cu e yobida a duna inicio nan a premira cu e yobida lo por a trece problema, y pa diasabra nan a premira e problemanan cu e yobida por a trece. Nan a mobilisa inmediatamente un grupo di 50 voluntario pa asina por haci un diagnostico di e situacion, y pa diadomingo e escala total di locual a socede por a ser ripara, unda diferente districtonan na Aruba a ser perhudica, pero en especial e districtonan di Madiki cu Palm Beach a sufri mas daño. A ser detecta un 250 casnan cu problemanan dor di yobida, for di cual 60 di nan tabata presenta un problema critico y tabata rekeri di hopi ayudo.
Na e momento ey tambe gobierno a acerca nan pa por traha conhuntamente pa confronta e problema, y asina a bin cu e proyecto “Hunto Nos Ta Yuda” cu lo centraliza e ayudo pa locual ta esnan afecta dor di e yobidanan. Ayudo aki na esnan den necesidad a cover for di matras te cu frigidaire y artefactonan esencial pa e famianan afecta.
Ta asina cu simultaneamente Kiwanis Club of Palm Beach tabata buscando un manera di por colabora cu esnan afecta dor di e yobidanan reciente. Manera su president Chejito a indica, “como club di servicio nos mester tin e posibilidad di colabora cu esnan den necesidad. Ta importante pa menciona cu Cruz Corra ta depende di donaticionan pa nan funcion, pa cual motibo donationan asina ta asina importante.
Kiwanis Club of Palm Beach, di su banda, tambe ta un club cual ta centraliza su atencion especialmente na ayudo na muchanan den necesidad, cu diferente programanan na skol manera “Terrific Kids”, of iniciativanan manera e Santa Claus Trolley Event, unda 75 muchanan lo ser transporta for di San Nicolas pa un atardi na Oranjestad cu Santa Claus, regalonan y mas.
Den e caso di Kiwanis Club of Palm Beach, nan donaticionan ta posibel danki na fondonan recauda dor di evenementonan manera e tradicional Carnival Masquerade Party, cual pa 2017 lo celebra su di 20 aniversario como parte di e celebracion di Carnaval na Aruba.
Kiwanis Club of Palm Beach Aruba ta forma parti di Kiwanis International, un organisacion mundial di voluntario dedica na cambia mundo, cuminsando na un comunidad y un mucha. Nos ta un organisacion den crecimento, dedica na yuda muchanan di mundo henter hisando nan calidad di bida. Pa mas information di Kiwanis Club of Palm Beach bishita nos webpage na www.kiwanisclubpalmbeach.com of nos Facebook fan page na https://www.facebook.com/kiwanispalmbeach.


text:
Diabierna mainta tempran a surgi un situacion di emergencia na dr. Horacio Oduber Hospital, pero cu autoridadnan competente di dicho instituto a bisa cu pa den oranan di atardi esaki a normalisa.
Mainta tempran pashent y empleadonan di hospital tabata keha di un holo fuerte di combustibel y na mesun momento tabata sinti iritacion na cuero y wowonan. Mesora a cuminsa haci investigacion y rapidamente a detecta cu e holo aki ta bini di Generator Room, unda a constata un “overflow” di fuel.
Den algun ora a bisa cu e problema aki a wordo controla, pero loke no tabata sa na e momentonan ey ainda ta cu e combustibel aparentemente a pasa pa e sistema di “sewage” of a bypass esaki pa yega Bubali Plas. E prome cu a comenta esaki tabata e ambientalista Greg Peterson, kende a pone riba su cuenta di Facebook, bisando: What a disaster at Horacio Oduber Hospital. 14.000 liters of diesel via sewage system to Bubali… How is this possible?. Un di esnan cu a reaccion riba e forma pa limita e daño tabata Bibi Arends. Ayera por a lesa den oranan di atardi un comentario cu a wordo poni door di Bibi Arends, kende un tempo tabata presidi e Comision di Calidad. El a bisa: “Si Aruba tin 1 trained & basically equiped local (p.e. Di APA) oilspill response team: cu un paar di boom, e spill por a wordo contene y despues saca cu vacuum trucks di e awa. Pero mirando cu no tin un swift action y solo ta bahando, mi ta teme pa lo pio.”
E reaccionnan riba e post di Greg Peterson tambe tabata varia, pasobra tin hende ta bisa cu e mancha no ta parce diesel y ta parce un combustibel bieu. Sinembargo ningun autoridad a reacciona riba e ponencia aki ni hospital.
Pa loke ta e situacion di hospital, asina cu alarma a wordo bati, Polisnan y Brandweer a yega na e sitio y tambe personanan cu ta forma parti di e Comision di Calamidad. A evacua pashentnan, inclusive esnan di ICU.
E area caminda e spill a tuma luga ta na e parti nobo y tabata papia cu e cantidad di diesel cu a palma tabata 14.000 liter.
E situacion a causa cu den oranan di merdia e pashentnan no por a ricibi bishita pero pa anochi esaki a normalisa.
E problema mes a wordo contene, pero ta investigando kico a causa e spill aki y “tur esnan responsabel mester asumi nan responsabilidad,” Ezzerd Cilie, director di Hospital a duna di conoce.


text:
Indira Skincare ta join Comprondiendo Bida pa juda bo kita cansancio di Carnaval cu 10% di descuento! Ta dushi ora bo caba di cana, baila y gosa Carnaval pa tuma un dushi masashi
Indira Skincare ta join Comprondiendo Bida pa juda bo kita cansancio di Carnaval cu 10% di descuento! Ta dushi ora bo caba di cana, baila y gosa Carnaval pa tuma un dushi masashi cu ta juda bo relaha pa cuminsa e siman di trabou fit fit atrobe. Special pa hasi esaki posibel Indira Skincare ta join Comprondiendo Bida pa ofrece bo un dushi masashi cu ta relaha bo di cabes te pia. Pasobra Carnaval ta laga ful bo curpa bon cansa!
E special aki ta conta pa dialuna despues di Carnaval Grandi. Pero si bo no por bin riba dialuna, bo por jama pa book e pa un otro dia den siman.
Jama pa Book 584 6263 of 593 4821. Indira Skincare ta situa na Savaneta 91, net pariba di Winter Garden Supermarket. Y corda bisa cu bo a haja sa via Comprondiendo Bida pa haja bo 10%!
Stima bo curpa na un forma positivo… dun’e un dushi masashi!
Celebra Pasco na un forma natural cu aroma terapia …Beauty with Style ta juda bo… on www.comprondiendobida.com
Pasco ta un periodo pa relaha dushi cu famia y amiganan na cas… e holo di e cuminda, pero tambe e holo den cas ta contribui na crea un dushi ambiente. Dianan di fiesta ta relajante, pa kita stress di trabou y preocupacion… Beauty with Style ta juda bo pa logra esaki cu su cursonan di aroma terapia. Un workshop nobo ta ‘Aroma pa Regalo’. Den e workshop aki ta sinja e cursista pa traha su mes regalonan a base di aroma terapia pa e temporada di Pasco y pa cualkier otro ocashon. Den e curso Aroma terapia basico ta sinja conoce 10 aroma y nan caracteristica. Dus, con pa usa nan y kico mester tene cuenta cun’e ora traha cu aroma terapia. Tambe bo ta sinja pa traha productonan di cuido personal pa usa na cas. Esaki ta juda pa hisa e calidad di bida di un famia na un forma natural. Beauty with Style ta un instituto specialisa den entrenamento di estecista y masajista. Nan ta traha den cooperacion cu K.O.C. di Hulanda cu ta supervisa tur nan estudionan.
Ta conoci cu mas y mas hendenan ta busca formanan natural pa biba, ya cu esaki ta mas saludabel y mas economico. Tambe ta corda tambe cu e seccion di training y wholesale di Beauty with Style a muda pa Italiestraat 24 A, net patras di Superfood.
Mas of menos 4000 aña pasa, culturanan antiguo manera e Egipcio- y Chinesnan, tabata usa Reflexologia manera un berdadero disciplina di terapia cu a pasa di generacion pa generacion. E reflexologonan antiguo ta hendenan cu poco poco a descubri e existencia di puntonan specifico atraves di cua por stimula e funcionamento di bo organo, kliernan y otro partinan di bo curpa.
Reflexologia ta pone presion leve cu e duim den cierto zona, pa calma malesa y tension. E stimulacion ta yuda pa calma dolor, ta yuda pa saca stofnan toxico di nos curpa y ta preveni cierto malesa y problema di salud cu ta stroba nos di gosa di salud total. Reflexologia ta yuda nos haja e balance natural di energia di nos curpa bek. Reflexologia ta yuda henter bo curpa funciona na un forma harmonioso sin cu necesariamente bo mester usa remedi. Reflexologia di pia ta traha cu e zonanan di tur e organonan di e curpa cu ta localisa bou di e planta di nos pia. Esaki ta e sistema mas usa.


text:
Empleadonan di biblioteca y archivo ta haya mas informacion di digitalisacion
Empleadonan di Archivo Nacional Aruba (ANA) y Biblioteca Nacional Aruba (BNA) a haya sa un poco mas di e proceso di digitalisacion di material na Digital Library of the Caribbean (dLOC).
Sr. Miguel Asencio y sra. Natalie Baur di Digital Library of the Caribbean na Florida a bishita Aruba pa duna un presentacion cu ta ofrece mas informacion di e maneho di proyectonan di digitalisacion y e parti tecnico di e produccion. Biblioteca Nacional Aruba for di 2007 ta partner di Digital Libraries of the Caribbean y a contribui na e proyecto aki cu digitalisacion di diferente corant bieu di Aruba, entre otro Aruba Esso News. Sr. Asencio a papia riba e topiconan ‘Digital preservation standards’, planea proyecto digital, seleccion di ekipo, strategianan pa archiva. Sra Bauer a facilita e di dos parti di e presentacion cu topiconan ‘digital curation’ incluso un introduccion pa mydLOC tools, creacion di metadata, exposicion digital y otro data visualisa. E presentacion a tuma lugar na biblioteca diamars mainta
Digital Library of the Caribbean (dLOC) ta ofrece acceso na informacion digital di diferente fuente den Caribe na un comunidad mundial di scientifico, investigador y studiante. Por haya mas informacion na www.dloc.com


text:
Peticion pa Declaracion pa DIMAS
SVb, dunando servicio na su clientenan, awor a tuma paso pa automatisa e peticion pa ricibi e declaracion pa DIMAS. Pa por ricibi e declaracion aki, simplemente yena e formulario na e pagina aki:
/organisacion/servicionan-svb/peticion-declaracion-dimas/
Despues di a yena y manda e formulario, SVb lo traha riba e declaracion y lo tuma contacto mediante email ora por pasa SVb y busca e declaracion pa DIMAS.
No ta posibel pa ricibi e declaracion aki prome cu SVb a manda email indicando cu por pasa busca e declaracion.


text:
Despues cu diabierne atardi, doño hunto cu e chofernan di equipo pisa a dicidi di blokea pa cuminza e rotonde di Watty Vos Blvd, a sigui un reunion na Oficina di DOW, presidi pa Marlon Croes, den presencia di e director di e contratista Mota Engil, cu no a conclui, pero a keda acorda cu p’awe pa 5 or di atardi, lo tin un contesta riba e protesta.
Manera nos a ser informa, si e contesta di awe tardi, no ta na nan satisfaccion, e proximo accion lo ta uno manera a yega di sosode na St. Maarten, unda pa 3 dia largo, doñonan di equiponan pisa a ser tur ader di trafico, paralisando tur movilidad n’e isla.
No ta exclui cu esey lo por sosode, si e contratista Mota Engil keda intransigente, cu Aruba lo habri dia di mañan si tin movilidad, pasobra lo sera tur puntonan clave pa trafico.
Te ayera, por a tende comentario, cu hopi Arubiano ta sostene e protesta, pasobra no por t’asina cu un compania stranhero ta haya trabao na Aruba, ta wordo paga cu fondo di Aruba, maske cu e ta un proyecto PPP, pero na final, ta pueblo ta paga e cuenta.
Gobierno por hay’e den un situacion cu nan no ta desea, net awor den porta di eleccion. No por t’asina cu yiunan di tera ta keda sin beneficia economicamente, pero si tin pa companianan stranhero.
Mota Engil no a ni aserca ningun compania local pa por traha cu nan. E contratista aki hasta trece machin pa traha su propio cement, asfalt, siendo cu nos tin dicho industria na Aruba tambe. Kier men cu nan no kier participa na economia di e pais aki, anto pesey e accion aki a haya sosten di hopi hende, maske cu Gobierno ta papia di drecha economia di e pais aki.
E lanta di biaha un voz, mescos lo pasa si CITGO neglisha contratistanan local pa traha den e refineria, cu manera tin informacion caba, lo trece 2 compania di Venezuela pa traha den e refineria.
E modus operandi aki ta pone cu tin mas “huida” di divisas pa exterior, cu keda placa ta circula den comunidad di Aruba. Anto asina sigur pueblo no kier ningun proyecto.
Manera a ser bisa na AWEMainta, si no tin entrada pa yiunan di tera, no por tin tampoco p’esnan cu kier bin gana nan placa solamente na Aruba.
Si awe tardi no tin un solucion satisfactorio, e cuenta ta core pa Gobierno, ora cu Aruba for di mañan cu ningun hende por yega nan destinacion final, pasobra tur ader principal lo ser blokea.


text:
Hesus a bai fièrnu durante e tempu entre Su morto i resurekshon?
Pregunta: Hesus a bai fièrnu durante e tempu entre Su morto i resurekshon?
Kontesta: Tin masha tantu konfushon ora ta trata di e pregunta aki. E konsepto ku Hesus a bai fièrnu despues di Su morto riba krus ta bini primeramente di e Kredu di Apòstelnan, kual ta bisa, “ku a baha na fièrnu”. Tambe tin algun Skritura ku, dependé kon nan a wòrdu tradusí, ta deskribí ku Hesus a bai “fièrnu”. Ora studia e kos aki, ta importante pa komprondé na promé luga lokual Beibel ta siña nos tokante e reino di morto.
Den Skrituranan hebreo, e palabra ku ta wòrdu uzá pa deskribí e reino di morto ta sheol. E ta simplemente nifiká “e luga di morto” òf “e luga kaminda e alma/spiritunan ta bai”. E término griego di Tèstamènt Nobo pa sheol ta hades, kual tambe ta referí na “e luga di e mortonan”. Otro Skrituranan den Tèstamènt Nobo ta indiká ku sheol/hades ta un luga temporal, kaminda e almanan ta keda miéntras nan ta warda riba e resurekshon i huisio final. Revelashon 20:11-15 ta duna un distinkshon klaramente entre hades ku e laman di kandela. E laman di kandela ta e luga permanente i final pa huisio di esnan pèrdí. Hades, e ora ei, ta un luga temporal. Hopi hende ta referí tantu hades komo e laman di kandela komo “fièrnu”, anto esaki ta kousa konfushon. Hesus no a bai na un luga di tormenta despues di Su morto, sino El a bai hades.
Sheol/hades tabata un reino ku dos divishon – un luga di bendishon i un luga di huisio (Mateo 11:23; 16:18; Lukas 10:15; 16:23; Echonan 2:27-31). Por lo general, e luga kaminda esnan salbá i esnan pèrdí ta keda ta wòrdu yamá “hades” den Beibel. E luga kaminda esnan salbá ta keda ta wòrdu yamá “banda di Abraham” den Lukas 16:22 i “paraiso” den Lukas 23:43. E luga kaminda esnan salbá i esnan pèrdí ta keda tabata wòrdu separá dor di un “klof hundu”(Lukas 16:26). Ora Hesus a muri, El a bai na e banda bendishoná di sheol i, di einan, El a bai shelu ku e kreyentenan (Efesionan 4:8-10). E parti di huisio di sheol/hades a keda meskos. Tur hende morto ku no ta kreyente ta bai einan pa warda riba nan huisio final, kual lo tuma luga den futuro. Hesus a bai sheol/hades? Si, segun Efesionan 4:8-10 i Pedro 3:18-20.
Algun di e konfushonnan ta bini dor di pasashinan manera Salmonan 16:10-11, dor di e manera ku nan a wòrdu tradusí den e Beibel ingles, vershon di King James: “For thou wilt not leave my soul in hell; neither wilt thou suffer thine Holy One to see corruption. . . . Thou wilt show me the path of life.” E palabra “hell” kual ta nifiká “fièrnu” na Papiamentu, no ta e tradukshon korekto den e versíkulo aki. E tradukshon korekto ta “e graf” òf “sheol”. Hesus a bisa e malechor bandi djE, “Awe mes lo bo ta huntu ku Mi den paraiso” (Lukas 23:43); E no a bisa, “Lo Mi mirabu den fièrnu”. E kurpa di Hesus tabata den e graf; Su alma/spiritu a bai serka esnan bendishoná den sheol/hades. Lamentablemente, den hopi vershon di Beibel, e intérpretenan no ta konsistente ni korekto den e manera ku nan ta tradusí e palabranan hebreo i griego pa “sheol”, “hades”, i “fièrnu”.
Tin hende tin e punto di bista ku Hesus a bai “fièrnu” òf e parti di sufrimentu na sheol/hades pa asina E sigui wòrdu kastigá pa nos pikánan. E idea aki no ta niun tiki bíbliko. Ta e morto di Hesus riba krus a proveé sufisiente pa nos salbashon. Ta Su sanger deramá a kousa nos propio purifikashon di piká (1 Huan 1:7-9). Miéntras El a kologá riba e krus, El a tuma e karga di piká di henter rasa humano riba Su mes. El a bira piká pa nos: “Kristu tabata sin piká, pero Dios a pone nos pikánan riba djE pa asina Dios por aseptá nos komo hustu” (2 Korintionan 5:21). E imponementu di piká aki ta yuda nos komprondé e lucha di Kristu den e hòfi di Getsémani ku e kopa di piká, kual lo mester a wòrdu deramá riba djE ora E tabata riba krus.
Miéntras Hesus tabata muriendo, El a bisa, “Ta kumplí” (Huan 19:30). Su sufrimentu na nos luga a wòrdu kompletá. Su alma/spiritu a bai hades (e luga di morto). Hesus no a bai “fièrnu” òf e banda di sufrimentu di hades; El a bai “banda di Abraham” òf e parti bendishoná di hades. E sufrimentu di Hesus a kaba na momentu di Su morto. E pago di piká a wòrdu kompletá. Despues El a bai warda riba e resurekshon di Su kurpa i Su regreso na gloria ora di su asenshon. Hesus a bai fièrnu? No. Hesus a bai sheol/hades? Si.
Bai bèk na home page di Papiamentu
Hesus a bai fièrnu durante e tempu entre Su morto i resurekshon?


text:
Tur siman nos por lesa cu un of mas pareha Mericano a wordo nombra Goodwill Ambassador di Aruba. Masha poco nos por mira bishitantenan di Hulanda honra asina.
Siman pasa e racha a kibra dia cu un pareha Hulandes a ricibi nan reconocemento for di ATA – Aruba Tourism Authority. Den presencia di algun di nan amigonan Rubiano na un reunion organisa pa Clyde y Milagro Harms e pareha Hulandes Klaas y Jannie Bant – Baas a ricibi nan diploma cu ta certifica nan como Goodwill Ambassador di Aruba. E inimitabel Ricardo Croes di ATA a haci e presentacion y alabes a sorprende e pareha cu algun souvenir bunita di Aruba.
E pareha Bant a bin Aruba pa prome bes na 1973 tempo cu Klaas a firma un contract pa bin duna les di Geografia (Aardrijkskunde) na Colegio Arubano y pa siña e futuro docentenan na APA cu awor ta IPA, Instituto Pedagogica Arubano. Nan tres yiunan a asisti Mon Plaisir School, y nan yiu mayor Willem tambe a asisti Colegio Arubano durante dos aña prome cu e famia a bolbe Hulanda na 1977.
Na aña 1986 famia Bant a bolbe Aruba pa un vakantie largo y nan a huur e cas di un ex colega di Klaas, e conocido Frans van Drie kende tambe ta un educador cu a haci Aruba su cas permanente.
Siguiendo pasonan di su tata, na 1993 Willem a bolbe Aruba cu su casa Lieneke Koopman pa duna les na Colegio Arubano pa 5 aña. E siguiente aña e pareha Bant Koopman a wordo bendiciona cu nan prome yiu kende nan a duna nomber di su welo, Klaas. E siguiente aña e famia a crece cu un Arubiano mas, Jan, yama pa su wela Jannie. Opa Klaas y Oma Jannie a bin bishita nan yiu y nietonan tur aña.
Ta interesante pa menciona cu Klaas awor ta trahando riba su Master’s Degree cu esperansa di bira di tres generacion di Bant pa duna les na Colegio.
Despues di pasa dos aña na Hulanda caminda Willem a traha riba un grado mas halto, e pareha Bant – Koopman a bolbe Aruba y desde e tempo ey, Opa Klaas y Oma Jannie a bishita Aruba tur aña, algun aña hasta dos bes. Klaas a calcula cu nan a bin Aruba por lo menos 25 bes. Esaki ta ekivalente na un total di casi mil ora di vuelo entre Schiphol y Aeropuerto Reina Beatrix pa nan bishita nos isla.
Klaas y Jannie a recorda e pasado y a menciona algun di e multitud di cambionan cu a tuma luga riba nan isla stima. E crecemento exponencial di cantidad di auto riba careteranan, luz di trafico, rotonde, un aeropuerto grandi y moderno, cantidad di hotel luhoso. Hasta Colegio Arubano a cambia. Na 1973 Lago ainda tabata funciona. Berdaderamente, e Aruba di 2017 ta completamente diferente di e Aruba cu nan a conoce na 1973. Pero Jannie y Klaas ta sigura nos cu algun cos a keda mescos: e clima sabroso, e solo, e playanan y mas importante cu tur cos, e cordialidad di e pueblo Rubiano.
Klaas y Jannie tambe ta masha contento di nota cu Aruba ta paga hopi mas atencion na su cultura, naturaleza y ambiente. Nan ta contento di mira e restoracion di e edificionan historico y naturalmente, na Arikok Natural Park.
Klaas y Jannie a sigura nos cu ta bale la pena pa sigui bula 18 ora tur aña pa bin bishita nan Aruba stima.


text:
Hato – Pos Abou Diaranson marduga pa mas o menos 12:45 polis a bay poco mas pabou di Elmar Hato, pa un auto cu a bolter den e greppel.
Na yegada di polis nan a constata cu un Suzuki Ignis no tawata den e greppel benta, pero e pasa over di e greppel bay otro banda y keda ariba su dak.
Version di e chauffeur tawata cu, “un auto a pasa duro y a dal e mande over di greppel”. Polis a controla e caminda y e banda di e auto, pero no por a constata nada di loke e chauffeur a caba di bisa.
Loke si nan a constata cu e chauffeur tawata bou influencia y a bay over na detene.


text:
LEEUWARDEN, Hulanda- Homber sospecha di e morto di Micheal de Vrieze na 2010, diaranson a wordo laga den libertad den Corte di Apelacion. Esaki a wordo raporta door di e agencia di noticia ANP, esaki pa falta di prueba. Ministerio Publico a exigi 12 aña pa Cafer G.
E curpa di e homber hungado di ahedrez nunca a wordo haya. Según G., cu semper a nenga di ta envolvi den e desaparicion di De Vrieze, esaki lo ta bibo y ta bibando na Alemania. Pero no tin prueba di esaki.
E asesinato di De Vrieze procedente di Burum lo a tuma luga na April 2010, na Groningen. G. tambe tabata bibando den e cas ey/ Na December 2011, G. a wordo deteni na Moscu y extradita pa Hulanda.
Na 2013, G a wordo condena na 12 aña di prizon pa homicidio, mientras cu Ministerio Publico e tempo ey a exigi 10 aña. Pero tabata existi duda di e envolvimento di G. E Nederlands Forensisch Instituut (NFI) a conclui despues di un investigacion di nobo, cu a haya menos sanger den e cas cu loke a kere inicialemente.
Durante e sesion den Corte na Leeuwarden dia 13 di December, tanto e sospechoso como su abogado no a presenta. G., di nacionalidad Turco, a wordo laga den libertad en espera di su caso den Apelacion. Poco despues el a wordo deporta. Y tambe e tin prohibicion pa drenta Hulanda.
Fuente: https://www.nrc.nl/


text:
Porfin Aruba tin un team pa e di 7 TK5 na Surinam. Aruba a logra di gana e copa pa di 6 aña consecutivo caba y tabata busca pa forma un team pa bay Surinam y a logra esaki. Shaquille Barry a drenta pa forma e di 5 atleta y a haci cu Aruba por bay Surinam pa bringa pa e di 7 Copa di TK5 na Surinam.
Arthie Lie di Surinam a informa cu Surinam tin 5 team di Junior mas e teamnan for di Frans Guyana y Trinidad & Tobago.
Monica Pimentel ta bay coach e team di Aruba na Surinam kende y ta biahando pa prome biaha pa Surinam y ta bay guia e team di Aruba pa asina logra e di 7 Copa. Aruba tin un bon team di Junior y Surinam tin 5 team cla pa Aruba.
Surinam semper kier gana Aruba, pero Aruba su team semper ta Train Hard y Fight Smart. Alberto Klabér di Brazil Taekwondo Stichting ta tuma esaki na serio, mirando e teamnan cu Surinam tin prepara y no por tuma risico. Training ta sigui tur e dianan aki nos dilanti te cu dia 13 di Februari prome cu biaha dia 14. Diasabra awo tin training na e tanki di awa na Seroe Alejandro, cuminsando pa 7’or di mainta. Training semper ta duro, pasobra mester concentra ariba e condicion y forsa den e pianan.
Danki na Lotto pa Deporte cu a tende tocante di e di 7 TK5 na Surinam y a duna un man. Master Eric Barry lo bay ta Aruba su referee internacional na Surinam, awor cu Grand Master Chaco Cornelio a retira for di e arena di combate como referee.